pli: Therīapadāna


layer: root

title_pli: Therīapadāna Ekūposathikavagga

pli: Ekūposathikavagga


pli: 6 Naḷamālikātherīapadāna


pli: “Candabhāgānadītīre,


pli: ahosiṁ kinnarī tadā;


pli: Addasaṁ virajaṁ buddhaṁ,


pli: sayambhuṁ aparājitaṁ.


pli: Pasannacittā sumanā,


pli: vedajātā katañjalī;


pli: Naḷamālaṁ gahetvāna,


pli: sayambhuṁ abhipūjayiṁ.


pli: Tena kammena sukatena,


pli: cetanāpaṇidhīhi ca;


pli: Jahitvā kinnarīdehaṁ,


pli: tāvatiṁsamagacchahaṁ.


pli: Chattiṁsadevarājūnaṁ,


pli: mahesittamakārayiṁ;


pli: Manasā patthitaṁ mayhaṁ,


pli: nibbattati yathicchitaṁ.


pli: Dasannaṁ cakkavattīnaṁ,


pli: Ocitattāva hutvāna,


pli: saṁsarāmi bhavesvahaṁ.


pli: Kusalaṁ vijjate mayhaṁ,


pli: pabbajiṁ anagāriyaṁ;


pli: Pūjārahā ahaṁ ajja,


pli: sakyaputtassa sāsane.


pli: Visuddhamanasā ajja,


pli: apetamanapāpikā;


pli: Sabbāsavā parikkhīṇā,


pli: natthi dāni punabbhavo.


pli: Catunnavutito kappe,


pli: yaṁ buddhamabhipūjayiṁ;


pli: Duggatiṁ nābhijānāmi,


pli: naḷamālāyidaṁ phalaṁ.


pli: Kilesā jhāpitā mayhaṁ,


pli: viharāmi anāsavā.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ naḷamālikā bhikkhunī imā gāthāyo abhāsitthāti.


pli: Naḷamālikātheriyāpadānaṁ chaṭṭhaṁ.


pli: Therīapadāna


pli: Ekūposathikavagga


pli: Mahāpajāpatigotamītherīapadāna


pli: Ekadā lokapajjoto,


pli: vesāliyaṁ mahāvane;


pli: Kūṭāgāre susālāyaṁ,


pli: vasate narasārathi.


pli: Tadā jinassa mātucchā,


pli: mahāgotami bhikkhunī;


pli: Tahiṁ kate pure ramme,


pli: vasī bhikkhunupassaye.


pli: Bhikkhunīhi vimuttāhi,


pli: satehi saha pañcahi;


pli: Rahogatāya tassevaṁ,


pli: citassāsi vitakkitaṁ.


pli: “Buddhassa parinibbānaṁ,


pli: sāvakaggayugassa vā;


pli: Rāhulānandanandānaṁ,


pli: nāhaṁ lacchāmi passituṁ.


pli: Buddhassa parinibbānā,


pli: Mahākassapanandānaṁ,


pli: ānandarāhulāna ca.


pli: Paṭikaccāyusaṅkhāraṁ,


pli: osajjitvāna nibbutiṁ;


pli: Gaccheyyaṁ lokanāthena,


pli: anuññātā mahesinā”.


pli: Tathā pañcasatānampi,


pli: bhikkhunīnaṁ vitakkitaṁ;


pli: Āsi khemādikānampi,


pli: etadeva vitakkitaṁ.


pli: Bhūmicālo tadā āsi,


pli: nāditā devadundubhī;


pli: Upassayādhivatthāyo,


pli: devatā sokapīḷitā.


pli: Vilapantā sukaruṇaṁ,


pli: tatthassūni pavattayuṁ;


pli: Mittā bhikkhuniyo tāhi,


pli: upagantvāna gotamiṁ.


pli: Nipacca sirasā pāde,


pli: idaṁ vacanamabravuṁ;


pli: Tattha toyalavāsittā,


pli: mayamayye rahogatā.


pli: Sā calā calitā bhūmi,


pli: Paridevā ca suyyante,


pli: kimatthaṁ nūna gotamī.


pli: Tadā avoca sā sabbaṁ,


pli: yathāparivitakkitaṁ;


pli: Tāyopi sabbā āhaṁsu,


pli: yathāparivitakkitaṁ.


pli: “Yadi te rucitaṁ ayye,


pli: nibbānaṁ paramaṁ sivaṁ;


pli: Nibbāyissāma sabbāpi,


pli: buddhānuññāya subbate.


pli: Mayaṁ sahāva nikkhantā,


pli: gharāpi ca bhavāpi ca;


pli: Sahāyeva gamissāma,


pli: nibbānaṁ padamuttamaṁ”.


pli: “Nibbānāya vajantīnaṁ,


pli: kiṁ vakkhāmī”ti sā vadaṁ;


pli: Saha sabbāhi niggañchi,


pli: bhikkhunīnilayā tadā.


pli: “Upassaye yādhivatthā,


pli: devatā tā khamantu me;


pli: Bhikkhunīnilayassedaṁ,


pli: pacchimaṁ dassanaṁ mama.


pli: Na jarā maccu vā yattha,


pli: appiyehi samāgamo;


pli: Piyehi na viyogotthi,


pli: taṁ vajissaṁ asaṅkhataṁ”.


pli: Avītarāgā taṁ sutvā,


pli: vacanaṁ sugatorasā;


pli: Sokaṭṭā parideviṁsu,


pli: “aho no appapuññatā.


pli: Bhikkhunīnilayo suñño,


pli: bhūto tāhi vinā ayaṁ;


pli: Pabhāte viya tārāyo,


pli: na dissanti jinorasā.


pli: Nibbānaṁ gotamī yāti,


pli: satehi saha pañcahi;


pli: Nadīsatehiva saha,


pli: gaṅgā pañcahi sāgaraṁ”.


pli: Rathiyāya vajantiyo,


pli: disvā saddhā upāsikā;


pli: Gharā nikkhamma pādesu,


pli: nipacca idamabravuṁ.


pli: “Pasīdassu mahābhoge,


pli: anāthāyo vihāya no;


pli: Tayā na yuttā nibbātuṁ,


pli: icchaṭṭā vilapiṁsu tā”.


pli: Tāsaṁ sokapahānatthaṁ,


pli: avoca madhuraṁ giraṁ;


pli: “Ruditena alaṁ puttā,


pli: hāsakāloyamajja vo.


pli: Pariññātaṁ mayā dukkhaṁ,


pli: dukkhahetu vivajjito;


pli: Nirodho me sacchikato,


pli: maggo cāpi subhāvito.


pli: Paṭhamaṁ bhāṇavāraṁ.


pli: Pariciṇṇo mayā satthā,


pli: kataṁ buddhassa sāsanaṁ;


pli: Ohito garuko bhāro,


pli: bhavanetti samūhatā.


pli: Yassatthāya pabbajitā,


pli: agārasmānagāriyaṁ;


pli: So me attho anuppatto,


pli: sabbasaṁyojanakkhayo.


pli: Buddho tassa ca saddhammo,


pli: anūno yāva tiṭṭhati;


pli: Nibbātuṁ tāva kālo me,


pli: mā maṁ socatha puttikā.


pli: Koṇḍaññānandanandādī,


pli: tiṭṭhanti rāhulo jino;


pli: Sukhito sahito saṅgho,


pli: hatadabbā ca titthiyā.


pli: Okkākavaṁsassa yaso,


pli: ussito māramaddano;


pli: Nanu sampati kālo me,


pli: nibbānatthāya puttikā.


pli: Cirappabhuti yaṁ mayhaṁ,


pli: patthitaṁ ajja sijjhate;


pli: Ānandabherikāloyaṁ,


pli: kiṁ vo assūhi puttikā.


pli: Sace mayi dayā atthi,


pli: yadi catthi kataññutā;


pli: Saddhammaṭṭhitiyā sabbā,


pli: karotha vīriyaṁ daḷhaṁ.


pli: Thīnaṁ adāsi pabbajjaṁ,


pli: sambuddho yācito mayā;


pli: Tasmā yathāhaṁ nandissaṁ,


pli: tathā tamanutiṭṭhatha”.


pli: Tā evamanusāsitvā,


pli: bhikkhunīhi purakkhatā;


pli: Upecca buddhaṁ vanditvā,


pli: idaṁ vacanamabravi.


pli: “Ahaṁ sugata te mātā,


pli: tvañca vīra pitā mama;


pli: Saddhammasukhada nātha,


pli: tayā jātāmhi gotama.


pli: Saṁvaddhitoyaṁ sugata,


pli: rūpakāyo mayā tava;


pli: Anindito dhammakāyo,


pli: mama saṁvaddhito tayā.


pli: Muhuttaṁ taṇhāsamaṇaṁ,


pli: khīraṁ tvaṁ pāyito mayā;


pli: Tayāhaṁ santamaccantaṁ,


pli: dhammakhīrañhi pāyitā.


pli: Bandhanārakkhane mayhaṁ,


pli: anaṇo tvaṁ mahāmune;


pli: Puttakāmā thiyo yācaṁ,


pli: labhanti tādisaṁ sutaṁ.


pli: Mandhātādinarindānaṁ,


pli: yā mātā sā bhavaṇṇave;


pli: Nimuggāhaṁ tayā putta,


pli: tāritā bhavasāgarā.


pli: Rañño mātā mahesīti,


pli: sulabhaṁ nāmamitthinaṁ;


pli: Buddhamātāti yaṁ nāmaṁ,


pli: etaṁ paramadullabhaṁ.


pli: Tañca laddhaṁ mahāvīra,


pli: paṇidhānaṁ mamaṁ tayā;


pli: Aṇukaṁ vā mahantaṁ vā,


pli: taṁ sabbaṁ pūritaṁ mayā.


pli: Parinibbātumicchāmi,


pli: vihāyemaṁ kaḷevaraṁ;


pli: Anujānāhi me vīra,


pli: dukkhantakara nāyaka.


pli: Cakkaṅkusadhajākiṇṇe,


pli: pāde kamalakomale;


pli: Pasārehi paṇāmaṁ te,


pli: karissaṁ puttauttame.


pli: Suvaṇṇarāsisaṅkāsaṁ,


pli: sarīraṁ kuru pākaṭaṁ;


pli: Katvā dehaṁ sudiṭṭhaṁ te,


pli: santiṁ gacchāmi nāyaka”.


pli: Dvattiṁsalakkhaṇūpetaṁ,


pli: suppabhālaṅkataṁ tanuṁ;


pli: Sañjhāghanāva bālakkaṁ,


pli: mātucchaṁ dassayī jino.


pli: Phullāravindasaṅkāse,


pli: taruṇādiccasappabhe;


pli: Cakkaṅkite pādatale,


pli: tato sā sirasā pati.


pli: “Paṇamāmi narādicca,


pli: ādiccakulaketukaṁ;


pli: Pacchime maraṇe mayhaṁ,


pli: na taṁ ikkhāmahaṁ puno.


pli: Itthiyo nāma lokagga,


pli: sabbadosākarā matā;


pli: Yadi ko catthi doso me,


pli: khamassu karuṇākara.


pli: Itthikānañca pabbajjaṁ,


pli: haṁ taṁ yāciṁ punappunaṁ;


pli: Tattha ce atthi doso me,


pli: taṁ khamassu narāsabha.


pli: Mayā bhikkhuniyo vīra,


pli: tavānuññāya sāsitā;


pli: Tatra ce atthi dunnītaṁ,


pli: taṁ khamassu khamādhipa”.


pli: “Akkhante nāma khantabbaṁ,


pli: kiṁ bhave guṇabhūsane;


pli: Kimuttaraṁ te vakkhāmi,


pli: nibbānāya vajantiyā.


pli: Suddhe anūne mama bhikkhusaṅghe,


pli: Lokā ito nissarituṁ khamante;


pli: Pabhātakāle byasanaṅgatānaṁ,


pli: Disvāna niyyātiva candalekhā”.


pli: Tadetarā bhikkhuniyo jinaggaṁ,


pli: Tārāva candānugatā sumeruṁ;


pli: Padakkhiṇaṁ kacca nipacca pāde,


pli: Ṭhitā mukhantaṁ samudikkhamānā.


pli: “Na tittipubbaṁ tava dassanena,


pli: Cakkhuṁ na sotaṁ tava bhāsitena;


pli: Cittaṁ mamaṁ kevalamekameva,


pli: Pappuyya taṁ dhammarasena titti.


pli: Nadato parisāyaṁ te,


pli: vāditabbapahārino;


pli: Ye te dakkhanti vadanaṁ,


pli: dhaññā te narapuṅgava.


pli: Dīghaṅgulī tambanakhe,


pli: subhe āyatapaṇhike;


pli: Ye pāde paṇamissanti,


pli: tepi dhaññā guṇandhara.


pli: Madhurāni pahaṭṭhāni,


pli: dosagghāni hitāni ca;


pli: Ye te vākyāni suyyanti,


pli: tepi dhaññā naruttama.


pli: Dhaññāhaṁ te mahāvīra,


pli: pādapūjanatapparā;


pli: Tiṇṇasaṁsārakantārā,


pli: suvākyena sirīmato”.


pli: Tato sā anusāvetvā,


pli: bhikkhusaṅghampi subbatā;


pli: Rāhulānandanande ca,


pli: vanditvā idamabravi.


pli: “Āsīvisālayasame,


pli: rogāvāse kaḷevare;


pli: Nibbindā dukkhasaṅghāṭe,


pli: jarāmaraṇagocare.


pli: Nānākalimalākiṇṇe,


pli: parāyatte nirīhake;


pli: Tena nibbātumicchāmi,


pli: anumaññatha puttakā”.


pli: Nando rāhulabhaddo ca,


pli: vītasokā nirāsavā;


pli: Ṭhitācalaṭṭhiti thirā,


pli: dhammatamanucintayuṁ.


pli: “Dhiratthu saṅkhataṁ lolaṁ,


pli: asāraṁ kadalūpamaṁ;


pli: Māyāmarīcisadisaṁ,


pli: ittaraṁ anavaṭṭhitaṁ.


pli: Yattha nāma jinassāyaṁ,


pli: mātucchā buddhaposikā;


pli: Gotamī nidhanaṁ yāti,


pli: aniccaṁ sabbasaṅkhataṁ”.


pli: Ānando ca tadā sekho,


pli: sokaṭṭo jinavacchalo;


pli: Tatthassūni karonto so,


pli: karuṇaṁ paridevati.


pli: “Hā santiṁ gotamī yāti,


pli: nūna buddhopi nibbutiṁ;


pli: Gacchati na cireneva,


pli: aggiriva nirindhano”.


pli: Evaṁ vilāpamānaṁ taṁ,


pli: ānandaṁ āha gotamī;


pli: Sutasāgaragambhīra-


pli: buddhopaṭṭhānatappara.


pli: “Na yuttaṁ socituṁ putta,


pli: hāsakāle upaṭṭhite;


pli: Tayā me saraṇaṁ putta,


pli: nibbānaṁ tamupāgataṁ.


pli: Tayā tāta samajjhiṭṭho,


pli: pabbajjaṁ anujāni no;


pli: Mā putta vimano hohi,


pli: saphalo te parissamo.


pli: Yaṁ na diṭṭhaṁ purāṇehi,


pli: titthikācariyehipi;


pli: Taṁ padaṁ sukumārīhi,


pli: sattavassāhi veditaṁ.


pli: Buddhasāsanapāleta,


pli: pacchimaṁ dassanaṁ tava;


pli: Tattha gacchāmahaṁ putta,


pli: gato yattha na dissate.


pli: Kadāci dhammaṁ desento,


pli: khipī lokagganāyako;


pli: Tadāhaṁ āsīsavācaṁ,


pli: avocaṁ anukampikā.


pli: ‘Ciraṁ jīva mahāvīra,


pli: kappaṁ tiṭṭha mahāmune;


pli: Sabbalokassa atthāya,


pli: bhavassu ajarāmaro’.


pli: Taṁ tathāvādiniṁ buddho,


pli: mamaṁ so etadabravi;


pli: ‘Na hevaṁ vandiyā buddhā,


pli: yathā vandasi gotamī’.


pli: ‘Kathaṁ carahi sabbaññū,


pli: vanditabbā tathāgatā;


pli: Kathaṁ avandiyā buddhā,


pli: taṁ me akkhāhi pucchito’.


pli: ‘Āraddhavīriye pahitatte,


pli: Niccaṁ daḷhaparakkame;


pli: Samagge sāvake passa,


pli: Etaṁ buddhānavandanaṁ’.


pli: Tato upassayaṁ gantvā,


pli: ekikāhaṁ vicintayiṁ;


pli: ‘Samaggaparisaṁ nātho,


pli: rodhesi tibhavantago.


pli: Handāhaṁ parinibbissaṁ,


pli: mā vipattitamaddasaṁ’;


pli: Evāhaṁ cintayitvāna,


pli: disvāna isisattamaṁ.


pli: Parinibbānakālaṁ me,


pli: ārocesiṁ vināyakaṁ;


pli: Tato so samanuññāsi,


pli: ‘kālaṁ jānāhi gotamī’.


pli: Kilesā jhāpitā mayhaṁ,


pli: viharāmi anāsavā.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: “Thīnaṁ dhammābhisamaye,


pli: ye bālā vimatiṁ gatā;


pli: Tesaṁ diṭṭhippahānatthaṁ,


pli: iddhiṁ dassehi gotamī”.


pli: Tadā nipacca sambuddhaṁ,


pli: uppatitvāna ambaraṁ;


pli: Iddhī anekā dassesi,


pli: buddhānuññāya gotamī.


pli: Ekikā bahudhā āsi,


pli: bahukā cekikā tathā;


pli: Āvibhāvaṁ tirobhāvaṁ,


pli: tirokuṭṭaṁ tironagaṁ.


pli: Asajjamānā agamā,


pli: bhūmiyampi nimujjatha;


pli: Abhijjamāne udake,


pli: agañchi mahiyā yathā.


pli: Sakuṇīva tathākāse,


pli: pallaṅkena kamī tadā;


pli: Vasaṁ vattesi kāyena,


pli: yāva brahmanivesanaṁ.


pli: Sineruṁ daṇḍaṁ katvāna,


pli: chattaṁ katvā mahāmahiṁ;


pli: Samūlaṁ parivattetvā,


pli: dhārayaṁ caṅkamī nabhe.


pli: Chassūrodayakāleva,


pli: lokañcākāsi dhūmikaṁ;


pli: Yugante viya lokaṁ sā,


pli: jālāmālākulaṁ akā.


pli: Mucalindaṁ mahāselaṁ,


pli: merumūlanadantare;


pli: Sāsapāriva sabbāni,


pli: ekenaggahi muṭṭhinā.


pli: Aṅgulaggena chādesi,


pli: bhākaraṁ sanisākaraṁ;


pli: Candasūrasahassāni,


pli: āveḷamiva dhārayi.


pli: Catusāgaratoyāni,


pli: dhārayī ekapāṇinā;


pli: Yugantajaladākāraṁ,


pli: mahāvassaṁ pavassatha.


pli: Cakkavattiṁ saparisaṁ,


pli: māpayī sā nabhattale;


pli: Garuḷaṁ dviradaṁ sīhaṁ,


pli: vinadantaṁ padassayi.


pli: Ekikā abhinimmitvā,


pli: Appameyyaṁ bhikkhunīgaṇaṁ;


pli: Puna antaradhāpetvā,


pli: Ekikā munimabravi.


pli: “Mātucchā te mahāvīra,


pli: tava sāsanakārikā;


pli: Anuppattā sakaṁ atthaṁ,


pli: pāde vandāmi cakkhuma”.


pli: Dassetvā vividhā iddhī,


pli: orohitvā nabhattalā;


pli: Vanditvā lokapajjotaṁ,


pli: ekamantaṁ nisīdi sā.


pli: “Sā vīsavassasatikā,


pli: jātiyāhaṁ mahāmune;


pli: Alamettāvatā vīra,


pli: nibbāyissāmi nāyaka”.


pli: Tadātivimhitā sabbā,


pli: parisā sā katañjalī;


pli: “Avocayye kathaṁ āsi,


pli: atuliddhiparakkamā”.


pli: “Padumuttaro nāma jino,


pli: sabbadhammesu cakkhumā;


pli: Ito satasahassamhi,


pli: kappe uppajji nāyako.


pli: Tadāhaṁ haṁsavatiyaṁ,


pli: jātāmaccakule ahuṁ;


pli: Sabbopakārasampanne,


pli: iddhe phīte mahaddhane.


pli: Kadāci pitunā saddhiṁ,


pli: dāsīgaṇapurakkhatā;


pli: Mahatā parivārena,


pli: taṁ upecca narāsabhaṁ.


pli: Vāsavaṁ viya vassantaṁ,


pli: dhammameghaṁ anāsavaṁ;


pli: Saradādiccasadisaṁ,


pli: raṁsijālasamujjalaṁ.


pli: Disvā cittaṁ pasādetvā,


pli: sutvā cassa subhāsitaṁ;


pli: Mātucchaṁ bhikkhuniṁ agge,


pli: ṭhapentaṁ naranāyakaṁ.


pli: Sutvā datvā mahādānaṁ,


pli: sattāhaṁ tassa tādino;


pli: Sasaṅghassa naraggassa,


pli: paccayāni bahūni ca.


pli: Nipacca pādamūlamhi,


pli: taṁ ṭhānamabhipatthayiṁ;


pli: Tato mahāparisatiṁ,


pli: avoca isisattamo.


pli: ‘Yā sasaṅghaṁ abhojesi,


pli: sattāhaṁ lokanāyakaṁ;


pli: Tamahaṁ kittayissāmi,


pli: suṇātha mama bhāsato.


pli: Satasahassito kappe,


pli: okkākakulasambhavo;


pli: Gotamo nāma gottena,


pli: satthā loke bhavissati.


pli: Tassa dhammesu dāyādā,


pli: orasā dhammanimmitā;


pli: Gotamī nāma nāmena,


pli: hessati satthu sāvikā.


pli: Tassa buddhassa mātucchā,


pli: jīvitāpādikā ayaṁ;


pli: Rattaññūnañca aggattaṁ,


pli: bhikkhunīnaṁ labhissati’.


pli: Taṁ sutvāna pamoditvā,


pli: yāvajīvaṁ tadā jinaṁ;


pli: Paccayehi upaṭṭhitvā,


pli: tato kālaṅkatā ahaṁ.


pli: Tāvatiṁsesu devesu,


pli: sabbakāmasamiddhisu;


pli: Nibbattā dasahaṅgehi,


pli: aññe abhibhaviṁ ahaṁ.


pli: Rūpasaddehi gandhehi,


pli: rasehi phusanehi ca;


pli: Āyunāpi ca vaṇṇena,


pli: sukhena yasasāpi ca.


pli: Tathevādhipateyyena,


pli: adhigayha virocahaṁ;


pli: Ahosiṁ amarindassa,


pli: mahesī dayitā tahiṁ.


pli: Saṁsāre saṁsarantīhaṁ,


pli: kammavāyusameritā;


pli: Kāsissa rañño visaye,


pli: ajāyiṁ dāsagāmake.


pli: Pañcadāsasatānūnā,


pli: nivasanti tahiṁ tadā;


pli: Sabbesaṁ tattha yo jeṭṭho,


pli: tassa jāyā ahosahaṁ.


pli: Sayambhuno pañcasatā,


pli: gāmaṁ piṇḍāya pāvisuṁ;


pli: Te disvāna ahaṁ tuṭṭhā,


pli: saha sabbāhi itthibhi.


pli: Pūgā hutvāva sabbāyo,


pli: catumāse upaṭṭhahuṁ;


pli: Ticīvarāni datvāna,


pli: saṁsarimha sasāmikā.


pli: Tato cutā sabbāpi tā,


pli: tāvatiṁsagatā mayaṁ;


pli: Pacchime ca bhave dāni,


pli: jātā devadahe pure.


pli: Pitā añjanasakko me,


pli: mātā mama sulakkhaṇā;


pli: Tato kapilavatthusmiṁ,


pli: suddhodanagharaṁ gatā.


pli: Sesā sakyakule jātā,


pli: sakyānaṁ gharamāgamuṁ;


pli: Ahaṁ visiṭṭhā sabbāsaṁ,


pli: jinassāpādikā ahuṁ.


pli: Mama puttobhinikkhamma,


pli: buddho āsi vināyako;


pli: Pacchāhaṁ pabbajitvāna,


pli: satehi saha pañcahi.


pli: Sākiyānīhi dhīrāhi,


pli: saha santisukhaṁ phusiṁ;


pli: Ye tadā pubbajātiyaṁ,


pli: amhākaṁ āsu sāmino.


pli: Sahapuññassa kattāro,


pli: mahāsamayakārakā;


pli: Phusiṁsu arahattaṁ te,


pli: sugatenānukampitā”.


pli: Tadetarā bhikkhuniyo,


pli: āruhiṁsu nabhattalaṁ;


pli: Saṅgatā viya tārāyo,


pli: virociṁsu mahiddhikā.


pli: Iddhī anekā dassesuṁ,


pli: piḷandhavikatiṁ yathā;


pli: Kammāro kanakasseva,


pli: kammaññassa susikkhito.


pli: Dassetvā pāṭihīrāni,


pli: vicittāni bahūni ca;


pli: Tosetvā vādipavaraṁ,


pli: muniṁ saparisaṁ tadā.


pli: Orohitvāna gaganā,


pli: vanditvā isisattamaṁ;


pli: Anuññātā naraggena,


pli: yathāṭhāne nisīdisuṁ.


pli: “Ahonukampikā amhaṁ,


pli: sabbāsaṁ cira gotamī;


pli: Vāsitā tava puññehi,


pli: pattā no āsavakkhayaṁ.


pli: Kilesā jhāpitā amhaṁ,


pli: bhavā sabbe samūhatā;


pli: Nāgīva bandhanaṁ chetvā,


pli: viharāma anāsavā.


pli: Svāgataṁ vata no āsi,


pli: buddhaseṭṭhassa santike;


pli: Tisso vijjā anuppattā,


pli: kataṁ buddhassa sāsanaṁ.


pli: Paṭisambhidā catasso,


pli: vimokkhāpi ca aṭṭhime;


pli: Chaḷabhiññā sacchikatā,


pli: Iddhīsu ca vasī homa,


pli: dibbāya sotadhātuyā;


pli: Cetopariyañāṇassa,


pli: vasī homa mahāmune.


pli: Pubbenivāsaṁ jānāma,


pli: dibbacakkhu visodhitaṁ;


pli: Sabbāsavaparikkhīṇā,


pli: natthi dāni punabbhavā.


pli: Atthe dhamme ca nerutte,


pli: paṭibhāne ca vijjati;


pli: Ñāṇaṁ amhaṁ mahāvīra,


pli: uppannaṁ tava santike.


pli: Asmābhi pariciṇṇosi,


pli: mettacittā hi nāyaka;


pli: Anujānāhi sabbāsaṁ,


pli: nibbānāya mahāmune”.


pli: “Nibbāyissāma iccevaṁ,


pli: kiṁ vakkhāmi vadantiyo;


pli: Yassadāni ca vo kālaṁ,


pli: maññathā”ti jinobravi.


pli: Gotamīādikā tāyo,


pli: tadā bhikkhuniyo jinaṁ;


pli: Vanditvā āsanā tamhā,


pli: vuṭṭhāya agamiṁsu tā.


pli: Mahatā janakāyena,


pli: saha lokagganāyako;


pli: Anusaṁyāyī so vīro,


pli: mātucchaṁ yāvakoṭṭhakaṁ.


pli: Tadā nipati pādesu,


pli: gotamī lokabandhuno;


pli: Saheva tāhi sabbāhi,


pli: “pacchimaṁ pādavandanaṁ.


pli: Idaṁ pacchimakaṁ mayhaṁ,


pli: lokanāthassa dassanaṁ;


pli: Na puno amatākāraṁ,


pli: passissāmi mukhaṁ tava.


pli: Na ca me vandanaṁ vīra,


pli: tava pāde sukomale;


pli: Samphusissati lokagga,


pli: ajja gacchāmi nibbutiṁ”.


pli: “Rūpena kiṁ tavānena,


pli: diṭṭhe dhamme yathātathe;


pli: Sabbaṁ saṅkhatamevetaṁ,


pli: anassāsikamittaraṁ”.


pli: Sā saha tāhi gantvāna,


pli: bhikkhunupassayaṁ sakaṁ;


pli: Aḍḍhapallaṅkamābhujja,


pli: nisīdi paramāsane.


pli: Tadā upāsikā tattha,


pli: buddhasāsanavacchalā;


pli: Tassā pavattiṁ sutvāna,


pli: upesuṁ pādavandikā.


pli: Karehi uraṁ pahantā,


pli: chinnamūlā yathā latā;


pli: Rodantā karuṇaṁ ravaṁ,


pli: sokaṭṭā bhūmipātitā.


pli: “Mā no saraṇade nāthe,


pli: vihāya gami nibbutiṁ;


pli: Nipatitvāna yācāma,


pli: sabbāyo sirasā mayaṁ”.


pli: Yā padhānatamā tāsaṁ,


pli: saddhā paññā upāsikā;


pli: Tassā sīsaṁ pamajjantī,


pli: idaṁ vacanamabravi.


pli: “Alaṁ puttā visādena,


pli: mārapāsānuvattinā;


pli: Aniccaṁ saṅkhataṁ sabbaṁ,


pli: viyogantaṁ calācalaṁ”.


pli: Tato sā tā visajjitvā,


pli: paṭhamaṁ jhānamuttamaṁ;


pli: Dutiyañca tatiyañca,


pli: samāpajji catutthakaṁ.


pli: Ākāsāyatanañceva,


pli: viññāṇāyatanaṁ tathā;


pli: Ākiñcaṁ nevasaññañca,


pli: samāpajji yathākkamaṁ.


pli: Paṭilomena jhānāni,


pli: samāpajjittha gotamī;


pli: Yāvatā paṭhamaṁ jhānaṁ,


pli: tato yāvacatutthakaṁ.


pli: Tato vuṭṭhāya nibbāyi,


pli: dīpaccīva nirāsavā;


pli: Bhūmicālo mahā āsi,


pli: nabhasā vijjutā pati.


pli: Panāditā dundubhiyo,


pli: parideviṁsu devatā;


pli: Pupphavuṭṭhī ca gaganā,


pli: abhivassatha medaniṁ.


pli: Kampito merurājāpi,


pli: raṅgamajjhe yathā naṭo;


pli: Sokena cātidīnova,


pli: viravo āsi sāgaro.


pli: Devā nāgāsurā brahmā,


pli: saṁviggāhiṁsu taṅkhaṇe;


pli: “Aniccā vata saṅkhārā,


pli: yathāyaṁ vilayaṁ gatā”.


pli: Yā ce maṁ parivāriṁsu,


pli: satthu sāsanakārikā;


pli: Tāyopi anupādānā,


pli: dīpacci viya nibbutā.


pli: Hā yogā vippayogantā,


pli: hāniccaṁ sabbasaṅkhataṁ;


pli: Hā jīvitaṁ vināsantaṁ,


pli: iccāsi paridevanā.


pli: Tato devā ca brahmā ca,


pli: lokadhammānuvattanaṁ;


pli: Kālānurūpaṁ kubbanti,


pli: upetvā isisattamaṁ.


pli: Tadā āmantayī satthā,


pli: ānandaṁ sutasāgaraṁ;


pli: “Gacchānanda nivedehi,


pli: bhikkhūnaṁ mātu nibbutiṁ”.


pli: Tadānando nirānando,


pli: assunā puṇṇalocano;


pli: Gaggarena sarenāha,


pli: “samāgacchantu bhikkhavo.


pli: Pubbadakkhiṇapacchāsu,


pli: uttarāya ca santike;


pli: Suṇantu bhāsitaṁ mayhaṁ,


pli: bhikkhavo sugatorasā.


pli: Yā vaḍḍhayi payattena,


pli: sarīraṁ pacchimaṁ mune;


pli: Sā gotamī gatā santiṁ,


pli: tārāva sūriyodaye.


pli: Buddhamātāti paññattiṁ,


pli: ṭhapayitvā gatāsamaṁ;


pli: Na yattha pañcanettopi,


pli: gatiṁ dakkhati nāyako.


pli: Yassatthi sugate saddhā,


pli: yo ca piyo mahāmune;


pli: Buddhamātussa sakkāraṁ,


pli: karotu sugatoraso”.


pli: Sudūraṭṭhāpi taṁ sutvā,


pli: sīghamāgacchu bhikkhavo;


pli: Keci buddhānubhāvena,


pli: keci iddhīsu kovidā.


pli: Kūṭāgāravare ramme,


pli: sabbasoṇṇamaye subhe;


pli: Mañcakaṁ samāropesuṁ,


pli: yattha suttāsi gotamī.


pli: Cattāro lokapālā te,


pli: aṁsehi samadhārayuṁ;


pli: Sesā sakkādikā devā,


pli: kūṭāgāre samaggahuṁ.


pli: Kūṭāgārāni sabbāni,


pli: āsuṁ pañcasatānipi;


pli: Saradādiccavaṇṇāni,


pli: vissakammakatāni hi.


pli: Sabbā tāpi bhikkhuniyo,


pli: āsuṁ mañcesu sāyitā;


pli: Devānaṁ khandhamāruḷhā,


pli: niyyanti anupubbaso.


pli: Sabbaso chāditaṁ āsi,


pli: vitānena nabhattalaṁ;


pli: Satārā candasūrā ca,


pli: lañchitā kanakāmayā.


pli: Paṭākā ussitānekā,


pli: vitatā pupphakañcukā;


pli: Ogatākāsapadumā,


pli: mahiyā pupphamuggataṁ.


pli: Dissanti candasūriyā,


pli: pajjalanti ca tārakā;


pli: Majjhaṁ gatopi cādicco,


pli: na tāpesi sasī yathā.


pli: Devā dibbehi gandhehi,


pli: mālehi surabhīhi ca;


pli: Vāditehi ca naccehi,


pli: saṅgītīhi ca pūjayuṁ.


pli: Nāgāsurā ca brahmāno,


pli: yathāsatti yathābalaṁ;


pli: Pūjayiṁsu ca niyyantiṁ,


pli: nibbutaṁ buddhamātaraṁ.


pli: Sabbāyo purato nītā,


pli: nibbutā sugatorasā;


pli: Gotamī niyyate pacchā,


pli: sakkatā buddhaposikā.


pli: Purato devamanujā,


pli: sanāgāsurabrahmakā;


pli: Pacchā sasāvako buddho,


pli: pūjatthaṁ yāti mātuyā.


pli: Buddhassa parinibbānaṁ,


pli: nedisaṁ āsi yādisaṁ;


pli: Gotamīparinibbānaṁ,


pli: atevacchariyaṁ ahu.


pli: Buddho buddhassa nibbāne,


pli: nopaṭiyādi bhikkhavo;


pli: Buddho gotaminibbāne,


pli: sāriputtādikā tathā.


pli: Citakāni karitvāna,


pli: sabbagandhamayāni te;


pli: Gandhacuṇṇapakiṇṇāni,


pli: jhāpayiṁsu ca tā tahiṁ.


pli: Sesabhāgāni ḍayhiṁsu,


pli: aṭṭhī sesāni sabbaso;


pli: Ānando ca tadāvoca,


pli: saṁvegajanakaṁ vaco.


pli: “Gotamī nidhanaṁ yātā,


pli: ḍayhañcassā sarīrakaṁ;


pli: Saṅketaṁ buddhanibbānaṁ,


pli: na cirena bhavissati”.


pli: Tato gotamidhātūni,


pli: tassā pattagatāni so;


pli: Upanāmesi nāthassa,


pli: ānando buddhacodito.


pli: Pāṇinā tāni paggayha,


pli: avoca isisattamo;


pli: “Mahato sāravantassa,


pli: yathā rukkhassa tiṭṭhato.


pli: Yo so mahattaro khandho,


pli: palujjeyya aniccatā;


pli: Tathā bhikkhunisaṅghassa,


pli: gotamī parinibbutā.


pli: Aho acchariyaṁ mayhaṁ,


pli: nibbutāyapi mātuyā;


pli: Sarīramattasesāya,


pli: natthi sokapariddavo.


pli: Na sociyā paresaṁ sā,


pli: tiṇṇasaṁsārasāgarā;


pli: Parivajjitasantāpā,


pli: sītibhūtā sunibbutā.


pli: Paṇḍitāsi mahāpaññā,


pli: puthupaññā tatheva ca;


pli: Rattaññū bhikkhunīnaṁ sā,


pli: evaṁ dhāretha bhikkhavo.


pli: Iddhīsu ca vasī āsi,


pli: dibbāya sotadhātuyā;


pli: Cetopariyañāṇassa,


pli: vasī āsi ca gotamī.


pli: Pubbenivāsamaññāsi,


pli: dibbacakkhu visodhitaṁ;


pli: Sabbāsavā parikkhīṇā,


pli: natthi tassā punabbhavo.


pli: Atthadhammaniruttīsu,


pli: paṭibhāne tatheva ca;


pli: Parisuddhaṁ ahu ñāṇaṁ,


pli: tasmā socaniyā na sā.


pli: Ayoghanahatasseva,


pli: jalato jātavedassa;


pli: Anupubbūpasantassa,


pli: yathā na ñāyate gati.


pli: Evaṁ sammā vimuttānaṁ,


pli: kāmabandhoghatārinaṁ;


pli: Paññāpetuṁ gati natthi,


pli: pattānaṁ acalaṁ sukhaṁ.


pli: Attadīpā tato hotha,


pli: satipaṭṭhānagocarā;


pli: Bhāvetvā sattabojjhaṅge,


pli: dukkhassantaṁ karissatha”.


pli: Itthaṁ sudaṁ mahāpajāpatigotamī imā gāthāyo abhāsitthāti.


pli: Therīapadāna


pli: Ekūposathikavagga


pli: Khemātherīapadāna


pli: “Padumuttaro nāma jino,


pli: sabbadhammesu cakkhumā;


pli: Ito satasahassamhi,


pli: kappe uppajji nāyako.


pli: Tadāhaṁ haṁsavatiyaṁ,


pli: jātā seṭṭhikule ahuṁ;


pli: Nānāratanapajjote,


pli: mahāsukhasamappitā.


pli: Upetvā taṁ mahāvīraṁ,


pli: assosiṁ dhammadesanaṁ;


pli: Tato jātappasādāhaṁ,


pli: upemi saraṇaṁ jinaṁ.


pli: Mātaraṁ pitarañcāhaṁ,


pli: āyācitvā vināyakaṁ;


pli: Nimantayitvā sattāhaṁ,


pli: bhojayiṁ sahasāvakaṁ.


pli: Atikkante ca sattāhe,


pli: mahāpaññānamuttamaṁ;


pli: Bhikkhuniṁ etadaggamhi,


pli: ṭhapesi narasārathi.


pli: Taṁ sutvā muditā hutvā,


pli: puno tassa mahesino;


pli: Kāraṁ katvāna taṁ ṭhānaṁ,


pli: paṇipacca paṇīdahiṁ.


pli: Tato mama jino āha,


pli: ‘sijjhataṁ paṇidhī tava;


pli: Sasaṅghe me kataṁ kāraṁ,


pli: appameyyaphalaṁ tayā.


pli: Satasahassito kappe,


pli: okkākakulasambhavo;


pli: Gotamo nāma gottena,


pli: satthā loke bhavissati.


pli: Tassa dhammesu dāyādā,


pli: orasā dhammanimmitā;


pli: Etadaggamanuppattā,


pli: khemā nāma bhavissati’.


pli: Tena kammena sukatena,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsūpagā ahaṁ.


pli: Tato cutā yāmamagaṁ,


pli: tatohaṁ tusitaṁ gatā;


pli: Tato ca nimmānaratiṁ,


pli: vasavattipuraṁ tato.


pli: Yattha yatthūpapajjāmi,


pli: tassa kammassa vāhasā;


pli: Tattha tattheva rājūnaṁ,


pli: mahesittamakārayiṁ.


pli: Tato cutā manussatte,


pli: rājūnaṁ cakkavattinaṁ;


pli: Maṇḍalīnañca rājūnaṁ,


pli: Sampattiṁ anubhotvāna,


pli: devesu manujesu ca;


pli: Sabbattha sukhitā hutvā,


pli: nekakappesu saṁsariṁ.


pli: Ekanavutito kappe,


pli: vipassī lokanāyako;


pli: Uppajji cārudassano,


pli: sabbadhammavipassako.


pli: Tamahaṁ lokanāyakaṁ,


pli: upetvā narasārathiṁ;


pli: Dhammaṁ bhaṇitaṁ sutvāna,


pli: pabbajiṁ anagāriyaṁ.


pli: Dasavassasahassāni,


pli: tassa vīrassa sāsane;


pli: Brahmacariyaṁ caritvāna,


pli: yuttayogā bahussutā.


pli: Paccayākārakusalā,


pli: catusaccavisāradā;


pli: Nipuṇā cittakathikā,


pli: satthusāsanakārikā.


pli: Tato cutāhaṁ tusitaṁ,


pli: upapannā yasassinī;


pli: Abhibhomi tahiṁ aññe,


pli: brahmacārīphalenahaṁ.


pli: Yattha yatthūpapannāhaṁ,


pli: mahābhogā mahaddhanā;


pli: Medhāvinī rūpavatī,


pli: vinītaparisāpi ca.


pli: Bhavāmi tena kammena,


pli: yogena jinasāsane;


pli: Sabbā sampattiyo mayhaṁ,


pli: sulabhā manaso piyā.


pli: Yopi me bhavate bhattā,


pli: yattha yattha gatāyapi;


pli: Vimāneti na maṁ koci,


pli: paṭipattibalena me.


pli: Imamhi bhaddake kappe,


pli: brahmabandhu mahāyaso;


pli: Nāmena koṇāgamano,


pli: uppajji vadataṁ varo.


pli: Tadā hi bārāṇasiyaṁ,


pli: susamiddhakulappajā;


pli: Dhanañjānī sumedhā ca,


pli: ahampi ca tayo janā.


pli: Saṅghārāmamadāsimha,


pli: dānasahāyikā pure;


pli: Saṅghassa ca vihārampi,


pli: uddissa kārikā mayaṁ.


pli: Tato cutā mayaṁ sabbā,


pli: tāvatiṁsūpagā ahuṁ;


pli: Yasasā aggataṁ pattā,


pli: manussesu tatheva ca.


pli: Imasmiṁyeva kappamhi,


pli: Kassapo nāma gottena,


pli: Upaṭṭhāko mahesissa,


pli: tadā āsi narissaro;


pli: Kāsirājā kikī nāma,


pli: bārāṇasipuruttame.


pli: Tassāsiṁ jeṭṭhikā dhītā,


pli: samaṇī iti vissutā;


pli: Dhammaṁ sutvā jinaggassa,


pli: pabbajjaṁ samarocayiṁ.


pli: Anujāni na no tāto,


pli: agāreva tadā mayaṁ;


pli: Vīsavassasahassāni,


pli: vicarimha atanditā.


pli: Komāribrahmacariyaṁ,


pli: rājakaññā sukhedhitā;


pli: Buddhopaṭṭhānaniratā,


pli: muditā satta dhītaro.


pli: Samaṇī samaṇaguttā ca,


pli: bhikkhunī bhikkhudāyikā;


pli: Dhammā ceva sudhammā ca,


pli: sattamī saṅghadāyikā.


pli: Ahaṁ uppalavaṇṇā ca,


pli: paṭācārā ca kuṇḍalā;


pli: Kisāgotamī dhammadinnā,


pli: visākhā hoti sattamī.


pli: Kadāci so narādicco,


pli: dhammaṁ desesi abbhutaṁ;


pli: Mahānidānasuttantaṁ,


pli: sutvā taṁ pariyāpuṇiṁ.


pli: Tehi kammehi sukatehi,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsamagacchahaṁ.


pli: Pacchime ca bhave dāni,


pli: sākalāya puruttame;


pli: Rañño maddassa dhītāmhi,


pli: manāpā dayitā piyā.


pli: Saha me jātamattamhi,


pli: khemaṁ tamhi pure ahu;


pli: Tato khemāti nāmaṁ me,


pli: guṇato upapajjatha.


pli: Yadāhaṁ yobbanaṁ pattā,


pli: rūpalāvaññabhūsitā;


pli: Tadā adāsi maṁ tāto,


pli: bimbisārassa rājino.


pli: Tassāhaṁ suppiyā āsiṁ,


pli: rūpake lāyane ratā;


pli: Rūpānaṁ dosavādīti,


pli: na upesiṁ mahādayaṁ.


pli: Bimbisāro tadā rājā,


pli: mamānuggahabuddhiyā;


pli: Vaṇṇayitvā veḷuvanaṁ,


pli: gāyake gāpayī mamaṁ.


pli: Rammaṁ veḷuvanaṁ yena,


pli: na diṭṭhaṁ sugatālayaṁ;


pli: Na tena nandanaṁ diṭṭhaṁ,


pli: iti maññāmase mayaṁ.


pli: Yena veḷuvanaṁ diṭṭhaṁ,


pli: naranandananandanaṁ;


pli: Sudiṭṭhaṁ nandanaṁ tena,


pli: amarindasunandanaṁ.


pli: Vihāya nandanaṁ devā,


pli: otaritvā mahītalaṁ;


pli: Rammaṁ veḷuvanaṁ disvā,


pli: na tappanti suvimhitā.


pli: Rājapuññena nibbattaṁ,


pli: buddhapuññena bhūsitaṁ;


pli: Ko vattā tassa nissesaṁ,


pli: vanassa guṇasañcayaṁ.


pli: Taṁ sutvā vanasamiddhaṁ,


pli: mama sotamanoharaṁ;


pli: Daṭṭhukāmā tamuyyānaṁ,


pli: rañño ārocayiṁ tadā.


pli: Mahatā parivārena,


pli: tadā ca so mahīpati;


pli: Maṁ pesesi tamuyyānaṁ,


pli: dassanāya samussukaṁ.


pli: ‘Gaccha passa mahābhoge,


pli: vanaṁ nettarasāyanaṁ;


pli: Yaṁ sadā bhāti siriyā,


pli: sugatābhānurañjitaṁ’.


pli: ‘Yadā ca piṇḍāya muni,


pli: giribbajapuruttamaṁ;


pli: Paviṭṭhohaṁ tadāyeva,


pli: vanaṁ daṭṭhumupāgamiṁ’.


pli: Tadā taṁ phullavipinaṁ,


pli: nānābhamarakūjitaṁ;


pli: Kokilāgītasahitaṁ,


pli: mayūragaṇanaccitaṁ.


pli: Appasaddamanākiṇṇaṁ,


pli: nānācaṅkamabhūsitaṁ;


pli: Kuṭimaṇḍapasaṅkiṇṇaṁ,


pli: yogīvaravirājitaṁ.


pli: Vicarantī amaññissaṁ,


pli: ‘saphalaṁ nayanaṁ mama’;


pli: Tatthāpi taruṇaṁ bhikkhuṁ,


pli: yuttaṁ disvā vicintayiṁ.


pli: ‘Īdise vipine ramme,


pli: ṭhitoyaṁ navayobbane;


pli: Vasantamiva kantena,


pli: rūpena ca samanvito.


pli: Nisinno rukkhamūlamhi,


pli: muṇḍo saṅghāṭipāruto;


pli: Jhāyate vatayaṁ bhikkhu,


pli: hitvā visayajaṁ ratiṁ.


pli: Nanu nāma gahaṭṭhena,


pli: kāmaṁ bhutvā yathāsukhaṁ;


pli: Pacchā jiṇṇena dhammoyaṁ,


pli: caritabbo subhaddako’.


pli: ‘Suññakan’ti viditvāna,


pli: ‘gandhagehaṁ jinālayaṁ’;


pli: Upetvā jinamaddakkhaṁ,


pli: udayantaṁva bhākaraṁ.


pli: Ekakaṁ sukhamāsīnaṁ,


pli: bījamānaṁ varitthiyā;


pli: Disvānevaṁ vicintesiṁ,


pli: ‘nāyaṁ lūkho narāsabho.


pli: Sā kaññā kanakābhāsā,


pli: padumānanalocanā;


pli: Bimboṭṭhī kundadasanā,


pli: manonettarasāyanā.


pli: Hemadolābhasavanā,


pli: kalikākārasutthanī;


pli: Vedimajjhāva sussoṇī,


pli: rambhoru cārubhūsanā.


pli: Rattaṁsakupasambyānā,


pli: nīlamaṭṭhanivāsanā;


pli: Atappaneyyarūpena,


pli: hāsabhāvasamanvitā’.


pli: Disvā tamevaṁ cintesiṁ,


pli: ‘ahoyamabhirūpinī;


pli: Na mayānena nettena,


pli: diṭṭhapubbā kudācanaṁ’.


pli: Tato jarābhibhūtā sā,


pli: vivaṇṇā vikatānanā;


pli: Bhinnadantā setasirā,


pli: salālā vadanāsuci.


pli: Saṅkhittakaṇṇā setakkhī,


pli: lambāsubhapayodharā;


pli: Valivitatasabbaṅgī,


pli: sirāvitatadehinī.


pli: Nataṅgā daṇḍadutiyā,


pli: upphāsulikatā kisā;


pli: Pavedhamānā patitā,


pli: nissasantī muhuṁ muhuṁ.


pli: Tato me āsi saṁvego,


pli: abbhuto lomahaṁsano;


pli: ‘Dhiratthu rūpaṁ asuciṁ,


pli: ramante yattha bālisā’.


pli: Tadā mahākāruṇiko,


pli: disvā saṁviggamānasaṁ;


pli: Udaggacitto sugato,


pli: imā gāthā abhāsatha.


pli: ‘Āturaṁ asuciṁ pūtiṁ,


pli: passa kheme samussayaṁ;


pli: Uggharantaṁ paggharantaṁ,


pli: bālānaṁ abhinanditaṁ.


pli: Asubhāya cittaṁ bhāvehi,


pli: ekaggaṁ susamāhitaṁ;


pli: Sati kāyagatā tyatthu,


pli: nibbidā bahulā bhava.


pli: Yathā idaṁ tathā etaṁ,


pli: yathā etaṁ tathā idaṁ;


pli: Ajjhattañca bahiddhā ca,


pli: kāye chandaṁ virājaya.


pli: Animittañca bhāvehi,


pli: mānānusayamujjaha;


pli: Tato mānābhisamayā,


pli: upasantā carissasi.


pli: Ye rāgarattānupatanti sotaṁ,


pli: Sayaṁ kataṁ makkaṭakova jālaṁ;


pli: Etampi chetvāna paribbajanti,


pli: Anapekkhino kāmasukhaṁ pahāya’.


pli: Tato kallitacittaṁ maṁ,


pli: ñatvāna narasārathi;


pli: Mahānidānaṁ desesi,


pli: suttantaṁ vinayāya me.


pli: Sutvā suttantaseṭṭhaṁ taṁ,


pli: pubbasaññamanussariṁ;


pli: Tattha ṭhitāvahaṁ santī,


pli: dhammacakkhuṁ visodhayiṁ.


pli: Nipatitvā mahesissa,


pli: pādamūlamhi tāvade;


pli: Accayaṁ desanatthāya,


pli: idaṁ vacanamabraviṁ.


pli: ‘Namo te sabbadassāvī,


pli: namo te karuṇākara;


pli: Namo te tiṇṇasaṁsāra,


pli: namo te amataṁdada.


pli: Diṭṭhigahanapakkhandā,


pli: kāmarāgavimohitā;


pli: Tayā sammā upāyena,


pli: vinītā vinaye ratā.


pli: Adassanena vibhogā,


pli: tādisānaṁ mahesinaṁ;


pli: Anubhonti mahādukkhaṁ,


pli: sattā saṁsārasāgare.


pli: Yadāhaṁ lokasaraṇaṁ,


pli: araṇaṁ araṇantaguṁ;


pli: Nāddasāmi adūraṭṭhaṁ,


pli: desayāmi tamaccayaṁ.


pli: Mahāhitaṁ varadadaṁ,


pli: ahitoti visaṅkitā;


pli: Nopesiṁ rūpaniratā,


pli: desayāmi tamaccayaṁ’.


pli: Tadā madhuranigghoso,


pli: mahākāruṇiko jino;


pli: Avoca tiṭṭha khemeti,


pli: siñcanto amatena maṁ.


pli: Tadā paṇamya sirasā,


pli: katvā ca naṁ padakkhiṇaṁ;


pli: Gantvā disvā narapatiṁ,


pli: idaṁ vacanamabraviṁ.


pli: ‘Aho sammā upāyo te,


pli: cintitoyamarindama;


pli: Vanadassanakāmāya,


pli: diṭṭho nibbānato muni.


pli: Yadi te ruccate rāja,


pli: sāsane tassa tādino;


pli: Pabbajissāmi rūpehaṁ,


pli: nibbinnā munivāṇinā’.


pli: Dutiyaṁ bhāṇavāraṁ.


pli: Añjaliṁ paggahetvāna,


pli: tadāha sa mahīpati;


pli: ‘Anujānāmi te bhadde,


pli: pabbajjā tava sijjhatu’.


pli: Pabbajitvā tadā cāhaṁ,


pli: addhamāse upaṭṭhite;


pli: Dīpodayañca bhedañca,


pli: disvā saṁviggamānasā.


pli: Nibbinnā sabbasaṅkhāre,


pli: paccayākārakovidā;


pli: Caturoghe atikkamma,


pli: arahattamapāpuṇiṁ.


pli: Iddhīsu ca vasī āsiṁ,


pli: dibbāya sotadhātuyā;


pli: Cetopariyañāṇassa,


pli: vasī cāpi bhavāmahaṁ.


pli: Pubbenivāsaṁ jānāmi,


pli: dibbacakkhu visodhitaṁ;


pli: Sabbāsavā parikkhīṇā,


pli: natthi dāni punabbhavo.


pli: Atthadhammaniruttīsu,


pli: paṭibhāne tatheva ca;


pli: Parisuddhaṁ mama ñāṇaṁ,


pli: uppannaṁ buddhasāsane.


pli: Kusalāhaṁ visuddhīsu,


pli: kathāvatthuvisāradā;


pli: Abhidhammanayaññū ca,


pli: vasippattāmhi sāsane.


pli: Tato toraṇavatthusmiṁ,


pli: raññā kosalasāminā;


pli: Pucchitā nipuṇe pañhe,


pli: byākarontī yathātathaṁ.


pli: Tadā sa rājā sugataṁ,


pli: upasaṅkamma pucchatha;


pli: Tatheva buddho byākāsi,


pli: yathā te byākatā mayā.


pli: Jino tasmiṁ guṇe tuṭṭho,


pli: etadagge ṭhapesi maṁ;


pli: Mahāpaññānamaggāti,


pli: bhikkhunīnaṁ naruttamo.


pli: Kilesā jhāpitā mayhaṁ,


pli: viharāmi anāsavā.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ khemā bhikkhunī imā gāthāyo abhāsitthāti.


pli: Khemātheriyāpadānaṁ aṭṭhamaṁ.


pli: Therīapadāna


pli: Ekūposathikavagga


pli: Uppalavaṇṇātherīapadāna


pli: “Bhikkhunī uppalavaṇṇā,


pli: iddhiyā pāramiṁ gatā;


pli: Vanditvā satthuno pāde,


pli: idaṁ vacanamabravi.


pli: ‘Nitthiṇṇā jātisaṁsāraṁ,


pli: pattāhaṁ acalaṁ padaṁ;


pli: Sabbadukkhaṁ mayā khīṇaṁ,


pli: ārocemi mahāmuni.


pli: Yāvatā parisā atthi,


pli: pasannā jinasāsane;


pli: Yassā ca meparādhotthi,


pli: khamantu jinasammukhā.


pli: Saṁsāre saṁsarantiyā,


pli: khalitaṁ me sace bhave;


pli: Ārocemi mahāvīra,


pli: aparādhaṁ khamassu taṁ’.


pli: ‘Iddhiñcāpi nidassehi,


pli: mama sāsanakārike;


pli: Catasso parisā ajja,


pli: kaṅkhaṁ chindāhi yāvatā’.


pli: ‘Dhītā tuyhaṁ mahāvīra,


pli: paññavanta jutindhara;


pli: Bahuñca dukkaraṁ kammaṁ,


pli: kataṁ me atidukkaraṁ.


pli: Uppalasseva me vaṇṇo,


pli: nāmenuppalanāmikā;


pli: Sāvikā te mahāvīra,


pli: pāde vandāmi cakkhuma.


pli: Rāhulo ca ahañceva,


pli: nekajātisate bahū;


pli: Ekasmiṁ sambhave jātā,


pli: samānachandamānasā.


pli: Nibbatti ekato hoti,


pli: jātiyāpi ca ekato;


pli: Pacchime bhave sampatte,


pli: ubhopi nānāsambhavā.


pli: Putto ca rāhulo nāma,


pli: dhītā uppalasavhayā;


pli: Passa vīra mamaṁ iddhiṁ,


pli: balaṁ dassemi satthuno’.


pli: Mahāsamudde caturo,


pli: pakkhipi hatthapātiyaṁ;


pli: Telaṁ hatthagatañceva,


pli: khiḍḍo komārako yathā.


pli: Ubbattayitvā pathaviṁ,


pli: Cittaṁ muñjaṁ yathā nāma,


pli: luñci komārako yuvā.


pli: Cakkavāḷasamaṁ pāṇiṁ,


pli: chādayitvāna matthake;


pli: Vassāpetvāna phusitaṁ,


pli: nānāvaṇṇaṁ punappunaṁ.


pli: Bhūmiṁ udukkhalaṁ katvā,


pli: dhaññaṁ katvāna sakkharaṁ;


pli: Sineruṁ musalaṁ katvā,


pli: maddi komārikā yathā.


pli: ‘Dhītāhaṁ buddhaseṭṭhassa,


pli: nāmenuppalasavhayā;


pli: Abhiññāsu vasībhūtā,


pli: tava sāsanakārikā.


pli: Nānāvikubbanaṁ katvā,


pli: dassetvā lokanāyakaṁ;


pli: Nāmagottañca sāvetvā,


pli: pāde vandāmi cakkhuma.


pli: Iddhīsu ca vasī homi,


pli: dibbāya sotadhātuyā;


pli: Cetopariyañāṇassa,


pli: vasī homi mahāmune.


pli: Pubbenivāsaṁ jānāmi,


pli: dibbacakkhu visodhitaṁ;


pli: Sabbāsavā parikkhīṇā,


pli: natthi dāni punabbhavo.


pli: Atthadhammaniruttīsu,


pli: Paṭibhāne tatheva ca;


pli: Ñāṇaṁ me vimalaṁ suddhaṁ,


pli: Sabhāvena mahesino.


pli: Purimānaṁ jinaggānaṁ,


pli: saṅgamaṁ te nidassitaṁ;


pli: Adhikāraṁ bahuṁ mayhaṁ,


pli: tuyhatthāya mahāmuni.


pli: Yaṁ mayā pūritaṁ kammaṁ,


pli: Kusalaṁ sara me muni;


pli: Tavatthāya mahāvīra,


pli: Puññaṁ upacitaṁ mayā.


pli: Abhabbaṭṭhāne vajjetvā,


pli: vārayantī anācaraṁ;


pli: cattaṁ me jīvituttamaṁ.


pli: Dasakoṭisahassāni,


pli: adāsiṁ mama jīvitaṁ;


pli: Pariccattā ca me homi,


pli: tavatthāya mahāmuni’.


pli: Tadātivimhitā sabbā,


pli: sirasāva katañjalī;


pli: ‘Avocayye kathaṁ āsi,


pli: atuliddhiparakkamā’.


pli: Satasahassito kappe,


pli: nāgakaññā ahaṁ tadā;


pli: Vimalā nāma nāmena,


pli: kaññānaṁ sādhusammatā.


pli: Mahorago mahānāgo,


pli: pasanno jinasāsane;


pli: Padumuttaraṁ mahātejaṁ,


pli: nimantesi sasāvakaṁ.


pli: Ratanamayaṁ maṇḍapaṁ,


pli: pallaṅkaṁ ratanāmayaṁ;


pli: Ratanaṁ vālukākiṇṇaṁ,


pli: upabhogaṁ ratanāmayaṁ.


pli: Maggañca paṭiyādesi,


pli: ratanaddhajabhūsitaṁ;


pli: Paccuggantvāna sambuddhaṁ,


pli: vajjanto tūriyehi so.


pli: Parisāhi ca catūhi,


pli: parivuto lokanāyako;


pli: Mahoragassa bhavane,


pli: nisīdi paramāsane.


pli: Annaṁ pānaṁ khādanīyaṁ,


pli: bhojanañca mahārahaṁ;


pli: Varaṁ varañca pādāsi,


pli: nāgarājā mahāyasaṁ.


pli: Bhuñjitvāna sambuddho,


pli: pattaṁ dhovitvā yoniso;


pli: Anumodanīyaṅkāsi,


pli: nāgakaññā mahiddhikā.


pli: Sabbaññuṁ phullitaṁ disvā,


pli: nāgakaññā mahāyasaṁ;


pli: Pasannaṁ satthuno cittaṁ,


pli: sunibandhañca mānasaṁ.


pli: Mamañca cittamaññāya,


pli: jalajuttamanāmako;


pli: Tasmiṁ khaṇe mahāvīro,


pli: bhikkhuniṁ dassayiddhiyā.


pli: Iddhī anekā dassesi,


pli: bhikkhunī sā visāradā;


pli: Pamoditā vedajātā,


pli: satthāraṁ idamabravi.


pli: ‘Addasāhaṁ imaṁ iddhiṁ,


pli: sumanaṁ itarāyapi;


pli: Kathaṁ ahosi sā vīra,


pli: iddhiyā suvisāradā’.


pli: ‘Orasā mukhato jātā,


pli: dhītā mama mahiddhikā;


pli: Mamānusāsanikarā,


pli: Buddhassa vacanaṁ sutvā,


pli: evaṁ patthesahaṁ tadā;


pli: ‘Ahampi tādisā homi,


pli: iddhiyā suvisāradā.


pli: Pamoditāhaṁ sumanā,


pli: patthe uttamamānasā;


pli: Anāgatamhi addhāne,


pli: īdisā homi nāyaka’.


pli: Maṇimayamhi pallaṅke,


pli: maṇḍapamhi pabhassare;


pli: Annapānena tappetvā,


pli: sasaṅghaṁ lokanāyakaṁ.


pli: Nāgānaṁ pavaraṁ pupphaṁ,


pli: aruṇaṁ nāma uppalaṁ;


pli: ‘Vaṇṇaṁ me īdisaṁ hotu’,


pli: pūjesiṁ lokanāyakaṁ.


pli: Tena kammena sukatena,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsamagacchahaṁ.


pli: Tato cutāhaṁ manuje,


pli: upapannā sayambhuno;


pli: Uppalehi paṭicchannaṁ,


pli: piṇḍapātamadāsahaṁ.


pli: Ekanavutito kappe,


pli: vipassī nāma nāyako;


pli: Uppajji cārudassano,


pli: sabbadhammesu cakkhumā.


pli: Seṭṭhidhītā tadā hutvā,


pli: bārāṇasipuruttame;


pli: Nimantetvāna sambuddhaṁ,


pli: sasaṅghaṁ lokanāyakaṁ.


pli: Mahādānaṁ daditvāna,


pli: uppalehi vināyakaṁ;


pli: Pūjayitvā cetasāva,


pli: vaṇṇasobhaṁ apatthayiṁ.


pli: Imamhi bhaddake kappe,


pli: brahmabandhu mahāyaso;


pli: Kassapo nāma gottena,


pli: uppajji vadataṁ varo.


pli: Upaṭṭhāko mahesissa,


pli: tadā āsi narissaro;


pli: Kāsirājā kikī nāma,


pli: bārāṇasipuruttame.


pli: Tassāsiṁ dutiyā dhītā,


pli: samaṇaguttasavhayā;


pli: Dhammaṁ sutvā jinaggassa,


pli: pabbajjaṁ samarocayiṁ.


pli: Anujāni na no tāto,


pli: agāreva tadā mayaṁ;


pli: Vīsavassasahassāni,


pli: vicarimha atanditā.


pli: Komāribrahmacariyaṁ,


pli: rājakaññā sukhedhitā;


pli: Buddhopaṭṭhānaniratā,


pli: muditā sattadhītaro.


pli: Samaṇī samaṇaguttā ca,


pli: bhikkhunī bhikkhudāyikā;


pli: Dhammā ceva sudhammā ca,


pli: sattamī saṅghadāyikā.


pli: Ahaṁ khemā ca sappaññā,


pli: paṭācārā ca kuṇḍalā;


pli: Kisāgotamī dhammadinnā,


pli: visākhā hoti sattamī.


pli: Tehi kammehi sukatehi,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsamagacchahaṁ.


pli: Tato cutā manussesu,


pli: upapannā mahākule;


pli: Pītaṁ maṭṭhaṁ varaṁ dussaṁ,


pli: adaṁ arahato ahaṁ.


pli: Tato cutāriṭṭhapure,


pli: jātā vippakule ahaṁ;


pli: Dhītā tiriṭivacchassa,


pli: ummādantī manoharā.


pli: Tato cutā janapade,


pli: kule aññatare ahaṁ;


pli: Pasūtā nātiphītamhi,


pli: sāliṁ gopemahaṁ tadā.


pli: Disvā paccekasambuddhaṁ,


pli: pañcalājāsatānihaṁ;


pli: Datvā padumacchannāni,


pli: pañca puttasatānihaṁ.


pli: Patthayiṁ tepi patthesuṁ,


pli: madhuṁ datvā sayambhuno;


pli: Tato cutā araññehaṁ,


pli: ajāyiṁ padumodare.


pli: Kāsirañño mahesīhaṁ,


pli: hutvā sakkatapūjitā;


pli: Ajaniṁ rājaputtānaṁ,


pli: anūnaṁ satapañcakaṁ.


pli: Yadā te yobbanappattā,


pli: kīḷantā jalakīḷitaṁ;


pli: Disvā opattapadumaṁ,


pli: āsuṁ paccekanāyakā.


pli: Sāhaṁ tehi vinābhūtā,


pli: sutavīrehi sokinī;


pli: Cutā isigilipasse,


pli: gāmakamhi ajāyihaṁ.


pli: Yadā buddhā sutamatī,


pli: sutānaṁ bhattunopi ca;


pli: Yāguṁ ādāya gacchantī,


pli: aṭṭha paccekanāyake.


pli: Bhikkhāya gāmaṁ gacchante,


pli: disvā putte anussariṁ;


pli: Khīradhārā viniggacchi,


pli: tadā me puttapemasā.


pli: Tato tesaṁ adaṁ yāguṁ,


pli: pasannā sehi pāṇibhi;


pli: Tato cutāhaṁ tidasaṁ,


pli: nandanaṁ upapajjahaṁ.


pli: Anubhotvā sukhaṁ dukkhaṁ,


pli: saṁsaritvā bhavābhave;


pli: Tavatthāya mahāvīra,


pli: pariccattañca jīvitaṁ.


pli: Evaṁ bahuvidhaṁ dukkhaṁ,


pli: sampattī ca bahubbidhā;


pli: Pacchime bhave sampatte,


pli: jātā sāvatthiyaṁ pure.


pli: Mahādhanaseṭṭhikule,


pli: sukhite sajjite tathā;


pli: Nānāratanapajjote,


pli: sabbakāmasamiddhine.


pli: Sakkatā pūjitā ceva,


pli: mānitāpacitā tathā;


pli: Rūpasobhaggasampannā,


pli: kulesu atisakkatā.


pli: Atīva patthitā cāsiṁ,


pli: rūpabhogasirīhi ca;


pli: Patthitā seṭṭhiputtehi,


pli: anekehi satehipi.


pli: Agāraṁ pajahitvāna,


pli: pabbajiṁ anagāriyaṁ;


pli: Aḍḍhamāse asampatte,


pli: catusaccamapāpuṇiṁ.


pli: Iddhiyā abhinimmitvā,


pli: caturassaṁ rathaṁ ahaṁ;


pli: Buddhassa pāde vandissaṁ,


pli: lokanāthassa tādino.


pli: ‘Supupphitaggaṁ upagamma pādapaṁ,


pli: Ekā tuvaṁ tiṭṭhasi sālamūle;


pli: Na cāpi te dutiyo atthi koci,


pli: Bāle na tvaṁ bhāyasi dhuttakānaṁ’.


pli: ‘Sataṁ sahassānipi dhuttakānaṁ,


pli: Samāgatā edisakā bhaveyyuṁ;


pli: Lomaṁ na iñje na sampavedhe,


pli: Kiṁ me tuvaṁ māra karissaseko.


pli: Esā antaradhāyāmi,


pli: kucchiṁ vā pavisāmi te;


pli: Bhamukantarikāyampi,


pli: tiṭṭhantiṁ maṁ na dakkhasi.


pli: Cittasmiṁ vasībhūtāmhi,


pli: iddhipādā subhāvitā;


pli: Sabbabandhanamuttāmhi,


pli: na taṁ bhāyāmi āvuso.


pli: Sattisūlūpamā kāmā,


pli: khandhāsaṁ adhikuṭṭanā;


pli: Yaṁ tvaṁ kāmaratiṁ brūsi,


pli: aratī dāni sā mama.


pli: Sabbattha vihatā nandī,


pli: tamokhandho padālito;


pli: Evaṁ jānāhi pāpima,


pli: nihato tvamasi antaka’.


pli: Jino tamhi guṇe tuṭṭho,


pli: etadagge ṭhapesi maṁ;


pli: Aggā iddhimatīnanti,


pli: parisāsu vināyako.


pli: Pariciṇṇo mayā satthā,


pli: kataṁ buddhassa sāsanaṁ;


pli: Ohito garuko bhāro,


pli: bhavanettisamūhatā.


pli: Yassatthāya pabbajitā,


pli: agārasmānagāriyaṁ;


pli: So me attho anuppatto,


pli: sabbasaṁyojanakkhayo.


pli: Cīvaraṁ piṇḍapātañca,


pli: paccayaṁ sayanāsanaṁ;


pli: Khaṇena upanāmenti,


pli: sahassāni samantato.


pli: Kilesā jhāpitā mayhaṁ,


pli: viharāmi anāsavā.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ uppalavaṇṇā bhikkhunī imā gāthāyo abhāsitthāti.


pli: Uppalavaṇṇātheriyāpadānaṁ navamaṁ.


title_pli: Therīapadāna Sumedhāvagga

pli: Therīapadāna


pli: Sumedhāvagga


pli: 2 Mekhalādāyikātherīapadāna


pli: “Siddhatthassa bhagavato,


pli: thūpakārāpikā ahuṁ;


pli: Mekhalikā mayā dinnā,


pli: navakammāya satthuno.


pli: Niṭṭhite ca mahāthūpe,


pli: mekhalaṁ punadāsahaṁ;


pli: Lokanāthassa munino,


pli: pasannā sehi pāṇibhi.


pli: Catunnavutito kappe,


pli: yaṁ mekhalamadaṁ tadā;


pli: Duggatiṁ nābhijānāmi,


pli: thūpakārassidaṁ phalaṁ.


pli: Kilesā jhāpitā mayhaṁ,


pli: viharāmi anāsavā.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ mekhalādāyikā bhikkhunī imā gāthāyo abhāsitthāti.


pli: Mekhalādāyikātheriyāpadānaṁ dutiyaṁ.


pli: Therīapadāna


pli: Ekūposathikavagga


pli: Paṭācārātherīapadāna


pli: “Padumuttaro nāma jino,


pli: sabbadhammāna pāragū;


pli: Ito satasahassamhi,


pli: kappe uppajji nāyako.


pli: Tadāhaṁ haṁsavatiyaṁ,


pli: jātā seṭṭhikule ahuṁ;


pli: Nānāratanapajjote,


pli: mahāsukhasamappitā.


pli: Upetvā taṁ mahāvīraṁ,


pli: assosiṁ dhammadesanaṁ;


pli: Tato jātapasādāhaṁ,


pli: upesiṁ saraṇaṁ jinaṁ.


pli: Tato vinayadhārīnaṁ,


pli: aggaṁ vaṇṇesi nāyako;


pli: Bhikkhuniṁ lajjiniṁ tādiṁ,


pli: kappākappavisāradaṁ.


pli: Tadā muditacittāhaṁ,


pli: taṁ ṭhānamabhikaṅkhinī;


pli: Nimantetvā dasabalaṁ,


pli: sasaṅghaṁ lokanāyakaṁ.


pli: Bhojayitvāna sattāhaṁ,


pli: daditvāva ticīvaraṁ;


pli: Nipacca sirasā pāde,


pli: idaṁ vacanamabraviṁ.


pli: ‘Yā tayā vaṇṇitā vīra,


pli: ito aṭṭhamake muni;


pli: Tādisāhaṁ bhavissāmi,


pli: yadi sijjhati nāyaka’.


pli: Tadā avoca maṁ satthā,


pli: ‘bhadde mā bhāyi assasa;


pli: Anāgatamhi addhāne,


pli: lacchase taṁ manorathaṁ.


pli: Satasahassito kappe,


pli: okkākakulasambhavo;


pli: Gotamo nāma gottena,


pli: satthā loke bhavissati.


pli: Tassa dhammesu dāyādā,


pli: orasā dhammanimmitā;


pli: Paṭācārāti nāmena,


pli: hessati satthu sāvikā’.


pli: Tadāhaṁ muditā hutvā,


pli: yāvajīvaṁ tadā jinaṁ;


pli: Mettacittā paricariṁ,


pli: sasaṅghaṁ lokanāyakaṁ.


pli: Tena kammena sukatena,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsamagacchahaṁ.


pli: Imamhi bhaddake kappe,


pli: brahmabandhu mahāyaso;


pli: Kassapo nāma gottena,


pli: uppajji vadataṁ varo.


pli: Upaṭṭhāko mahesissa,


pli: tadā āsi narissaro;


pli: Kāsirājā kikī nāma,


pli: bārāṇasipuruttame.


pli: Tassāsiṁ tatiyā dhītā,


pli: bhikkhunī iti vissutā;


pli: Dhammaṁ sutvā jinaggassa,


pli: pabbajjaṁ samarocayiṁ.


pli: Anujāni na no tāto,


pli: agāreva tadā mayaṁ;


pli: Vīsavassasahassāni,


pli: vicarimha atanditā.


pli: Komāribrahmacariyaṁ,


pli: rājakaññā sukhedhitā;


pli: Buddhopaṭṭhānaniratā,


pli: muditā sattadhītaro.


pli: Samaṇī samaṇaguttā ca,


pli: bhikkhunī bhikkhudāyikā;


pli: Dhammā ceva sudhammā ca,


pli: sattamī saṅghadāyikā.


pli: Ahaṁ uppalavaṇṇā ca,


pli: khemā bhaddā ca bhikkhunī;


pli: Kisāgotamī dhammadinnā,


pli: visākhā hoti sattamī.


pli: Tehi kammehi sukatehi,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsamagacchahaṁ.


pli: Pacchime ca bhave dāni,


pli: jātā seṭṭhikule ahaṁ;


pli: Sāvatthiyaṁ puravare,


pli: iddhe phīte mahaddhane.


pli: Yadā ca yobbanūpetā,


pli: vitakkavasagā ahaṁ;


pli: Naraṁ jārapatiṁ disvā,


pli: tena saddhiṁ agacchahaṁ.


pli: Ekaputtapasūtāhaṁ,


pli: dutiyo kucchiyā mamaṁ;


pli: Tadāhaṁ mātāpitaro,


pli: okkhāmīti sunicchitā.


pli: Nārocesiṁ patiṁ mayhaṁ,


pli: tadā tamhi pavāsite;


pli: Ekikā niggatā gehā,


pli: gantuṁ sāvatthimuttamaṁ.


pli: Tato me sāmi āgantvā,


pli: sambhāvesi pathe mamaṁ;


pli: Tadā me kammajā vātā,


pli: uppannā atidāruṇā.


pli: Uṭṭhito ca mahāmegho,


pli: pasūtisamaye mama;


pli: Dabbatthāya tadā gantvā,


pli: sāmi sappena mārito.


pli: Tadā vijātadukkhena,


pli: anāthā kapaṇā ahaṁ;


pli: Kunnadiṁ pūritaṁ disvā,


pli: gacchantī sakulālayaṁ.


pli: Bālaṁ ādāya atariṁ,


pli: pārakūle ca ekakaṁ;


pli: Sāyetvā bālakaṁ puttaṁ,


pli: itaraṁ taraṇāyahaṁ.


pli: Nivattā ukkuso hāsi,


pli: taruṇaṁ vilapantakaṁ;


pli: Itarañca vahī soto,


pli: sāhaṁ sokasamappitā.


pli: Sāvatthinagaraṁ gantvā,


pli: assosiṁ sajane mate;


pli: Tadā avocaṁ sokaṭṭā,


pli: mahāsokasamappitā.


pli: ‘Ubho puttā kālaṅkatā,


pli: panthe mayhaṁ patī mato;


pli: Mātā pitā ca bhātā ca,


pli: ekacitamhi ḍayhare’.


pli: Tadā kisā ca paṇḍu ca,


pli: anāthā dīnamānasā;


pli: Ito tato bhamantīhaṁ,


pli: addasaṁ narasārathiṁ.


pli: Tato avoca maṁ satthā,


pli: ‘putte mā soci assasa;


pli: Attānaṁ te gavesassu,


pli: kiṁ niratthaṁ vihaññasi.


pli: Na santi puttā tāṇāya,


pli: na ñātī napi bandhavā;


pli: Antakenādhipannassa,


pli: natthi ñātīsu tāṇatā’.


pli: Taṁ sutvā munino vākyaṁ,


pli: paṭhamaṁ phalamajjhagaṁ;


pli: Pabbajitvāna naciraṁ,


pli: arahattamapāpuṇiṁ.


pli: Iddhīsu ca vasī homi,


pli: dibbāya sotadhātuyā;


pli: Paracittāni jānāmi,


pli: satthusāsanakārikā.


pli: Pubbenivāsaṁ jānāmi,


pli: dibbacakkhu visodhitaṁ;


pli: Khepetvā āsave sabbe,


pli: visuddhāsiṁ sunimmalā.


pli: Tatohaṁ vinayaṁ sabbaṁ,


pli: santike sabbadassino;


pli: Uggahiṁ sabbavitthāraṁ,


pli: byāhariñca yathātathaṁ.


pli: Jino tasmiṁ guṇe tuṭṭho,


pli: etadagge ṭhapesi maṁ;


pli: ‘Aggā vinayadhārīnaṁ,


pli: paṭācārāva ekikā’.


pli: Pariciṇṇo mayā satthā,


pli: kataṁ buddhassa sāsanaṁ;


pli: Ohito garuko bhāro,


pli: bhavanetti samūhatā.


pli: Yassatthāya pabbajitā,


pli: agārasmānagāriyaṁ;


pli: So me attho anuppatto,


pli: sabbasaṁyojanakkhayo.


pli: Kilesā jhāpitā mayhaṁ,


pli: viharāmi anāsavā.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ paṭācārā bhikkhunī imā gāthāyo abhāsitthāti.


pli: Paṭācārātheriyāpadānaṁ dasamaṁ.


pli: Ekūposathikavaggo dutiyo.


pli: Tassuddānaṁ


pli: Ekūposathikā ceva,


pli: saḷalā cātha modakā;


pli: Ekāsanā pañcadīpā,


pli: naḷamālī ca gotamī.


pli: Khemā uppalavaṇṇā ca,


pli: paṭācārā ca bhikkhunī;


pli: Gāthā satāni pañceva,


pli: nava cāpi taduttari.


title_pli: Therīapadāna Kuṇḍalakesīvagga

pli: Therīapadāna


pli: Kuṇḍalakesīvagga


pli: 1 Kuṇḍalakesātherīapadāna


pli: “Padumuttaro nāma jino,


pli: sabbadhammāna pāragū;


pli: Ito satasahassamhi,


pli: kappe uppajji nāyako.


pli: Tadāhaṁ haṁsavatiyaṁ,


pli: jātā seṭṭhikule ahuṁ;


pli: Nānāratanapajjote,


pli: mahāsukhasamappitā.


pli: Upetvā taṁ mahāvīraṁ,


pli: assosiṁ dhammadesanaṁ;


pli: Tato jātappasādāhaṁ,


pli: upesiṁ saraṇaṁ jinaṁ.


pli: Tadā mahākāruṇiko,


pli: padumuttaranāmako;


pli: Khippābhiññānamagganti,


pli: ṭhapesi bhikkhuniṁ subhaṁ.


pli: Taṁ sutvā muditā hutvā,


pli: dānaṁ datvā mahesino;


pli: Nipacca sirasā pāde,


pli: taṁ ṭhānamabhipatthayiṁ.


pli: Anumodi mahāvīro,


pli: ‘bhadde yaṁ tebhipatthitaṁ;


pli: Samijjhissati taṁ sabbaṁ,


pli: sukhinī hohi nibbutā.


pli: Satasahassito kappe,


pli: okkākakulasambhavo;


pli: Gotamo nāma gottena,


pli: satthā loke bhavissati.


pli: Tassa dhammesu dāyādā,


pli: orasā dhammanimmitā;


pli: Bhaddākuṇḍalakesāti,


pli: hessati satthu sāvikā’.


pli: Tena kammena sukatena,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsamagacchahaṁ.


pli: Tato cutā yāmamagaṁ,


pli: tatohaṁ tusitaṁ gatā;


pli: Tato ca nimmānaratiṁ,


pli: vasavattipuraṁ tato.


pli: Yattha yatthūpapajjāmi,


pli: tassa kammassa vāhasā;


pli: Tattha tattheva rājūnaṁ,


pli: mahesittamakārayiṁ.


pli: Tato cutā manussesu,


pli: rājūnaṁ cakkavattinaṁ;


pli: Maṇḍalīnañca rājūnaṁ,


pli: Sampattiṁ anubhotvāna,


pli: devesu mānusesu ca;


pli: Sabbattha sukhitā hutvā,


pli: nekakappesu saṁsariṁ.


pli: Imamhi bhaddake kappe,


pli: brahmabandhu mahāyaso;


pli: Kassapo nāma gottena,


pli: uppajji vadataṁ varo.


pli: Upaṭṭhāko mahesissa,


pli: tadā āsi narissaro;


pli: Kāsirājā kikī nāma,


pli: bārāṇasipuruttame.


pli: Tassa dhītā catutthāsiṁ,


pli: bhikkhudāyīti vissutā;


pli: Dhammaṁ sutvā jinaggassa,


pli: pabbajjaṁ samarocayiṁ.


pli: Anujāni na no tāto,


pli: agāreva tadā mayaṁ;


pli: Vīsavassasahassāni,


pli: vicarimha atanditā.


pli: Komāribrahmacariyaṁ,


pli: rājakaññā sukhedhitā;


pli: Buddhopaṭṭhānaniratā,


pli: muditā satta dhītaro.


pli: Samaṇī samaṇaguttā ca,


pli: bhikkhunī bhikkhudāyikā;


pli: Dhammā ceva sudhammā ca,


pli: sattamī saṅghadāyikā.


pli: Khemā uppalavaṇṇā ca,


pli: paṭācārā ahaṁ tadā;


pli: Kisāgotamī dhammadinnā,


pli: visākhā hoti sattamī.


pli: Tehi kammehi sukatehi,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsamagacchahaṁ.


pli: Pacchime ca bhave dāni,


pli: giribbajapuruttame;


pli: Jātā seṭṭhikule phīte,


pli: yadāhaṁ yobbane ṭhitā.


pli: Coraṁ vadhatthaṁ nīyantaṁ,


pli: disvā rattā tahiṁ ahaṁ;


pli: Pitā me taṁ sahassena,


pli: mocayitvā vadhā tato.


pli: Adāsi tassa maṁ tāto,


pli: viditvāna manaṁ mama;


pli: Tassāhamāsiṁ visaṭṭhā,


pli: atīva dayitā hitā.


pli: So me bhūsanalobhena,


pli: balimajjhāsayo diso;


pli: Corappapātaṁ netvāna,


pli: pabbataṁ cetayī vadhaṁ.


pli: Tadāhaṁ paṇamitvāna,


pli: sattukaṁ sukatañjalī;


pli: Rakkhantī attano pāṇaṁ,


pli: idaṁ vacanamabraviṁ.


pli: ‘Idaṁ suvaṇṇakeyūraṁ,


pli: muttā veḷuriyā bahū;


pli: Sabbaṁ harassu bhaddante,


pli: mañca dāsīti sāvaya’.


pli: ‘Oropayassu kalyāṇī,


pli: mā bāḷhaṁ paridevasi;


pli: Na cāhaṁ abhijānāmi,


pli: ahantvā dhanamābhataṁ’.


pli: ‘Yato sarāmi attānaṁ,


pli: yato pattosmi viññutaṁ;


pli: aññaṁ piyataraṁ tayā.


pli: Ehi taṁ upagūhissaṁ,


pli: katvāna taṁ padakkhiṇaṁ;


pli: Na ca dāni puno atthi,


pli: mama tuyhañca saṅgamo’.


pli: ‘Na hi sabbesu ṭhānesu,


pli: puriso hoti paṇḍito;


pli: Itthīpi paṇḍitā hoti,


pli: tattha tattha vicakkhaṇā.


pli: Na hi sabbesu ṭhānesu,


pli: lahuṁ atthavicintikā’.


pli: Lahuñca vata khippañca,


pli: nikaṭṭhe samacetayiṁ;


pli: Migaṁ uṇṇā yathā evaṁ,


pli: tadāhaṁ sattukaṁ vadhiṁ.


pli: Yo ca uppatitaṁ atthaṁ,


pli: na khippamanubujjhati;


pli: So haññate mandamati,


pli: corova girigabbhare.


pli: khippameva nibodhati;


pli: Muccate sattusambādhā,


pli: tadāhaṁ sattukā yathā.


pli: Tadāhaṁ pātayitvāna,


pli: giriduggamhi sattukaṁ;


pli: Santikaṁ setavatthānaṁ,


pli: upetvā pabbajiṁ ahaṁ.


pli: Saṇḍāsena ca kese me,


pli: luñcitvā sabbaso tadā;


pli: Pabbajitvāna samayaṁ,


pli: ācikkhiṁsu nirantaraṁ.


pli: Tato taṁ uggahetvāhaṁ,


pli: nisīditvāna ekikā;


pli: Samayaṁ taṁ vicintesiṁ,


pli: suvāno mānusaṁ karaṁ.


pli: Chinnaṁ gayha samīpe me,


pli: pātayitvā apakkami;


pli: Disvā nimittamalabhiṁ,


pli: hatthaṁ taṁ puḷavākulaṁ.


pli: Tato uṭṭhāya saṁviggā,


pli: apucchiṁ sahadhammike;


pli: Te avocuṁ ‘vijānanti,


pli: taṁ atthaṁ sakyabhikkhavo’.


pli: Sāhaṁ tamatthaṁ pucchissaṁ,


pli: upetvā buddhasāvake;


pli: Te mamādāya gacchiṁsu,


pli: buddhaseṭṭhassa santikaṁ.


pli: So me dhammamadesesi,


pli: khandhāyatanadhātuyo;


pli: Asubhāniccadukkhāti,


pli: anattāti ca nāyako.


pli: Tassa dhammaṁ suṇitvāhaṁ,


pli: dhammacakkhuṁ visodhayiṁ;


pli: Tato viññātasaddhammā,


pli: pabbajjaṁ upasampadaṁ.


pli: Āyācito tadā āha,


pli: ‘ehi bhadde’ti nāyako;


pli: Tadāhaṁ upasampannā,


pli: parittaṁ toyamaddasaṁ.


pli: Pādapakkhālanenāhaṁ,


pli: ñatvā saudayabbayaṁ;


pli: Tathā sabbepi saṅkhāre,


pli: īdisaṁ cintayiṁ tadā.


pli: Tato cittaṁ vimucci me,


pli: anupādāya sabbaso;


pli: Khippābhiññānamaggaṁ me,


pli: tadā paññāpayī jino.


pli: Iddhīsu ca vasī homi,


pli: dibbāya sotadhātuyā;


pli: Paracittāni jānāmi,


pli: satthusāsanakārikā.


pli: Pubbenivāsaṁ jānāmi,


pli: dibbacakkhu visodhitaṁ;


pli: Khepetvā āsave sabbe,


pli: visuddhāsiṁ sunimmalā.


pli: Pariciṇṇo mayā satthā,


pli: kataṁ buddhassa sāsanaṁ;


pli: Ohito garuko bhāro,


pli: bhavanetti samūhatā.


pli: Yassatthāya pabbajitā,


pli: agārasmānagāriyaṁ;


pli: So me attho anuppatto,


pli: sabbasaṁyojanakkhayo.


pli: Atthadhammaniruttīsu,


pli: paṭibhāne tatheva ca;


pli: Ñāṇaṁ me vimalaṁ suddhaṁ,


pli: buddhaseṭṭhassa sāsane.


pli: Kilesā jhāpitā mayhaṁ,


pli: bhavā sabbe samūhatā;


pli: Nāgīva bandhanaṁ chetvā,


pli: viharāmi anāsavā.


pli: Svāgataṁ vata me āsi,


pli: mama buddhassa santike;


pli: Tisso vijjā anuppattā,


pli: kataṁ buddhassa sāsanaṁ.


pli: Paṭisambhidā catasso,


pli: vimokkhāpi ca aṭṭhime;


pli: Chaḷabhiññā sacchikatā,


pli: kataṁ buddhassa sāsanaṁ”.


pli: Itthaṁ sudaṁ bhaddākuṇḍalakesā bhikkhunī imā gāthāyo abhāsitthāti.


pli: Kuṇḍalakesātheriyāpadānaṁ paṭhamaṁ.


pli: Therīapadāna


pli: Kuṇḍalakesīvagga


pli: Kisāgotamītherīapadāna


pli: “Padumuttaro nāma jino,


pli: sabbadhammāna pāragū;


pli: Ito satasahassamhi,


pli: kappe uppajji nāyako.


pli: Tadāhaṁ haṁsavatiyaṁ,


pli: jātā aññatare kule;


pli: Upetvā taṁ naravaraṁ,


pli: saraṇaṁ samupāgamiṁ.


pli: Dhammañca tassa assosiṁ,


pli: catusaccūpasañhitaṁ;


pli: Madhuraṁ paramassādaṁ,


pli: vaṭṭasantisukhāvahaṁ.


pli: Tadā ca bhikkhuniṁ vīro,


pli: lūkhacīvaradhāriniṁ;


pli: Ṭhapento etadaggamhi,


pli: vaṇṇayī purisuttamo.


pli: Janetvānappakaṁ pītiṁ,


pli: sutvā bhikkhuniyā guṇe;


pli: Kāraṁ katvāna buddhassa,


pli: yathāsatti yathābalaṁ.


pli: Nipacca munivaraṁ taṁ,


pli: taṁ ṭhānamabhipatthayiṁ;


pli: Tadānumodi sambuddho,


pli: ṭhānalābhāya nāyako.


pli: ‘Satasahassito kappe,


pli: okkākakulasambhavo;


pli: Gotamo nāma gottena,


pli: satthā loke bhavissati.


pli: Tassa dhammesu dāyādā,


pli: orasā dhammanimmitā;


pli: Kisāgotamī nāmena,


pli: hessati satthu sāvikā’.


pli: Taṁ sutvā muditā hutvā,


pli: yāvajīvaṁ tadā jinaṁ;


pli: Mettacittā paricariṁ,


pli: paccayehi vināyakaṁ.


pli: Tena kammena sukatena,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsamagacchahaṁ.


pli: Imamhi bhaddake kappe,


pli: brahmabandhu mahāyaso;


pli: Kassapo nāma gottena,


pli: uppajji vadataṁ varo.


pli: Upaṭṭhāko mahesissa,


pli: tadā āsi narissaro;


pli: Kāsirājā kikī nāma,


pli: bārāṇasipuruttame.


pli: Pañcamī tassa dhītāsiṁ,


pli: dhammā nāmena vissutā;


pli: Dhammaṁ sutvā jinaggassa,


pli: pabbajjaṁ samarocayiṁ.


pli: Anujāni na no tāto,


pli: agāreva tadā mayaṁ;


pli: Vīsavassasahassāni,


pli: vicarimha atanditā.


pli: Komāribrahmacariyaṁ,


pli: rājakaññā sukhedhitā;


pli: Buddhopaṭṭhānaniratā,


pli: muditā satta dhītaro.


pli: Samaṇī samaṇaguttā ca,


pli: bhikkhunī bhikkhudāyikā;


pli: Dhammā ceva sudhammā ca,


pli: sattamī saṅghadāyikā.


pli: Khemā uppalavaṇṇā ca,


pli: paṭācārā ca kuṇḍalā;


pli: Ahañca dhammadinnā ca,


pli: visākhā hoti sattamī.


pli: Tehi kammehi sukatehi,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsamagacchahaṁ.


pli: Pacchime ca bhave dāni,


pli: jātā seṭṭhikule ahaṁ;


pli: Duggate adhane naṭṭhe,


pli: gatā ca sadhanaṁ kulaṁ.


pli: Patiṁ ṭhapetvā sesā me,


pli: dessanti adhanā iti;


pli: Yadā ca pasūtā āsiṁ,


pli: sabbesaṁ dayitā tadā.


pli: Yadā so taruṇo bhaddo,


pli: komalako sukhedhito;


pli: Sapāṇamiva kanto me,


pli: tadā yamavasaṁ gato.


pli: Sokaṭṭādīnavadanā,


pli: assunettā rudammukhā;


pli: Mataṁ kuṇapamādāya,


pli: vilapantī gamāmahaṁ.


pli: Tadā ekena sandiṭṭhā,


pli: upetvābhisakkuttamaṁ;


pli: Avocaṁ ‘dehi bhesajjaṁ,


pli: puttasañjīvananti bho’.


pli: ‘Na vijjante matā yasmiṁ,


pli: gehe siddhatthakaṁ tato;


pli: Āharā’ti jino āha,


pli: vinayopāyakovido.


pli: Tadā gamitvā sāvatthiṁ,


pli: na labhiṁ tādisaṁ gharaṁ;


pli: Kuto siddhatthakaṁ tasmā,


pli: tato laddhā satiṁ ahaṁ.


pli: Kuṇapaṁ chaḍḍayitvāna,


pli: upesiṁ lokanāyakaṁ;


pli: Dūratova mamaṁ disvā,


pli: avoca madhurassaro.


pli: ‘Yo ca vassasataṁ jīve,


pli: apassaṁ udayabbayaṁ;


pli: Ekāhaṁ jīvitaṁ seyyo,


pli: passato udayabbayaṁ.


pli: Na gāmadhammo nigamassa dhammo,


pli: Na cāpiyaṁ ekakulassa dhammo;


pli: Sabbassa lokassa sadevakassa,


pli: Eseva dhammo yadidaṁ aniccatā’.


pli: Sāhaṁ sutvānimā gāthā,


pli: dhammacakkhuṁ visodhayiṁ;


pli: Tato viññātasaddhammā,


pli: pabbajiṁ anagāriyaṁ.


pli: Tathā pabbajitā santī,


pli: yuñjantī jinasāsane;


pli: Na cireneva kālena,


pli: arahattamapāpuṇiṁ.


pli: Iddhīsu ca vasī homi,


pli: dibbāya sotadhātuyā;


pli: Paracittāni jānāmi,


pli: satthusāsanakārikā.


pli: Pubbenivāsaṁ jānāmi,


pli: dibbacakkhu visodhitaṁ;


pli: Khepetvā āsave sabbe,


pli: visuddhāsiṁ sunimmalā.


pli: Pariciṇṇo mayā satthā,


pli: kataṁ buddhassa sāsanaṁ;


pli: Ohito garuko bhāro,


pli: bhavanetti samūhatā.


pli: Yassatthāya pabbajitā,


pli: agārasmānagāriyaṁ;


pli: So me attho anuppatto,


pli: sabbasaṁyojanakkhayo.


pli: Atthadhammaniruttīsu,


pli: paṭibhāne tatheva ca;


pli: Ñāṇaṁ me vimalaṁ suddhaṁ,


pli: buddhaseṭṭhassa vāhasā.


pli: Saṅkārakūṭā āhitvā,


pli: susānā rathiyāpi ca;


pli: Tato saṅghāṭikaṁ katvā,


pli: lūkhaṁ dhāremi cīvaraṁ.


pli: Jino tasmiṁ guṇe tuṭṭho,


pli: lūkhacīvaradhāraṇe;


pli: Ṭhapesi etadaggamhi,


pli: parisāsu vināyako.


pli: Kilesā jhāpitā mayhaṁ,


pli: viharāmi anāsavā.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ kisāgotamī bhikkhunī imā gāthāyo abhāsitthāti.


pli: Kisāgotamītheriyāpadānaṁ dutiyaṁ.


pli: Therīapadāna


pli: Kuṇḍalakesīvagga


pli: Dhammadinnātherīapadāna


pli: “Padumuttaro nāma jino,


pli: sabbadhammāna pāragū;


pli: Ito satasahassamhi,


pli: kappe uppajji nāyako.


pli: Tadāhaṁ haṁsavatiyaṁ,


pli: kule aññatare ahuṁ;


pli: Parakammakārī āsiṁ,


pli: nipakā sīlasaṁvutā.


pli: Padumuttarabuddhassa,


pli: sujāto aggasāvako;


pli: Vihārā abhinikkhamma,


pli: piṇḍapātāya gacchati.


pli: Ghaṭaṁ gahetvā gacchantī,


pli: tadā udakahārikā;


pli: Taṁ disvā adadaṁ pūpaṁ,


pli: pasannā sehi pāṇibhi.


pli: Paṭiggahetvā tattheva,


pli: nisinno paribhuñji so;


pli: Tato netvāna taṁ gehaṁ,


pli: adāsiṁ tassa bhojanaṁ.


pli: Tato me ayyako tuṭṭho,


pli: akarī suṇisaṁ sakaṁ;


pli: Sassuyā saha gantvāna,


pli: sambuddhaṁ abhivādayiṁ.


pli: Tadā so dhammakathikaṁ,


pli: bhikkhuniṁ parikittayaṁ;


pli: Ṭhapesi etadaggamhi,


pli: taṁ sutvā muditā ahaṁ.


pli: Nimantayitvā sugataṁ,


pli: sasaṅghaṁ lokanāyakaṁ;


pli: Mahādānaṁ daditvāna,


pli: taṁ ṭhānamabhipatthayiṁ.


pli: Tato maṁ sugato āha,


pli: ghananinnādasussaro;


pli: ‘Mamupaṭṭhānanirate,


pli: sasaṅghaparivesike.


pli: Saddhammassavane yutte,


pli: guṇavaddhitamānase;


pli: Bhadde bhavassu muditā,


pli: lacchase paṇidhīphalaṁ.


pli: Satasahassito kappe,


pli: okkākakulasambhavo;


pli: Gotamo nāma gottena,


pli: satthā loke bhavissati.


pli: Tassa dhammesu dāyādā,


pli: orasā dhammanimmitā;


pli: Dhammadinnāti nāmena,


pli: hessati satthu sāvikā’.


pli: Taṁ sutvā muditā hutvā,


pli: yāvajīvaṁ mahāmuniṁ;


pli: Mettacittā paricariṁ,


pli: paccayehi vināyakaṁ.


pli: Tena kammena sukatena,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsamagacchahaṁ.


pli: Imamhi bhaddake kappe,


pli: brahmabandhu mahāyaso;


pli: Kassapo nāma gottena,


pli: uppajji vadataṁ varo.


pli: Upaṭṭhāko mahesissa,


pli: tadā āsi narissaro;


pli: Kāsirājā kikī nāma,


pli: bārāṇasipuruttame.


pli: Chaṭṭhā tassāsahaṁ dhītā,


pli: sudhammā iti vissutā;


pli: Dhammaṁ sutvā jinaggassa,


pli: pabbajjaṁ samarocayiṁ.


pli: Anujāni na no tāto,


pli: agāreva tadā mayaṁ;


pli: Vīsavassasahassāni,


pli: vicarimha atanditā.


pli: Tatiyaṁ bhāṇavāraṁ.


pli: Komāribrahmacariyaṁ,


pli: rājakaññā sukhedhitā;


pli: Buddhopaṭṭhānaniratā,


pli: muditā satta dhītaro.


pli: Samaṇī samaṇaguttā ca,


pli: bhikkhunī bhikkhudāyikā;


pli: Dhammā ceva sudhammā ca,


pli: sattamī saṅghadāyikā.


pli: Khemā uppalavaṇṇā ca,


pli: paṭācārā ca kuṇḍalā;


pli: Gotamī ca ahañceva,


pli: visākhā hoti sattamī.


pli: Tehi kammehi sukatehi,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsamagacchahaṁ.


pli: Pacchime ca bhave dāni,


pli: giribbajapuruttame;


pli: Jātā seṭṭhikule phīte,


pli: sabbakāmasamiddhine.


pli: Yadā rūpaguṇūpetā,


pli: paṭhame yobbane ṭhitā;


pli: Tadā parakulaṁ gantvā,


pli: vasiṁ sukhasamappitā.


pli: Upetvā lokasaraṇaṁ,


pli: suṇitvā dhammadesanaṁ;


pli: Anāgāmiphalaṁ patto,


pli: sāmiko me subuddhimā.


pli: Tadāhaṁ anujānetvā,


pli: pabbajiṁ anagāriyaṁ;


pli: Na cireneva kālena,


pli: arahattamapāpuṇiṁ.


pli: Tadā upāsako so maṁ,


pli: upagantvā apucchatha;


pli: Gambhīre nipuṇe pañhe,


pli: te sabbe byākariṁ ahaṁ.


pli: Jino tasmiṁ guṇe tuṭṭho,


pli: etadagge ṭhapesi maṁ;


pli: ‘Bhikkhuniṁ dhammakathikaṁ,


pli: nāññaṁ passāmi edisiṁ.


pli: Dhammadinnā yathā dhīrā,


pli: evaṁ dhāretha bhikkhavo’;


pli: Evāhaṁ paṇḍitā homi,


pli: nāyakenānukampitā.


pli: Pariciṇṇo mayā satthā,


pli: kataṁ buddhassa sāsanaṁ;


pli: Ohito garuko bhāro,


pli: bhavanetti samūhatā.


pli: Yassatthāya pabbajitā,


pli: agārasmānagāriyaṁ;


pli: So me attho anuppatto,


pli: sabbasaṁyojanakkhayo.


pli: Iddhīsu ca vasī homi,


pli: dibbāya sotadhātuyā;


pli: Paracittāni jānāmi,


pli: satthusāsanakārikā.


pli: Pubbenivāsaṁ jānāmi,


pli: dibbacakkhu visodhitaṁ;


pli: Khepetvā āsave sabbe,


pli: visuddhāsiṁ sunimmalā.


pli: Kilesā jhāpitā mayhaṁ,


pli: viharāmi anāsavā.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ dhammadinnā bhikkhunī imā gāthāyo abhāsitthāti.


pli: Dhammadinnātheriyāpadānaṁ tatiyaṁ.


pli: Therīapadāna


pli: Kuṇḍalakesīvagga


pli: Sakulātherīapadāna


pli: “Padumuttaro nāma jino,


pli: sabbadhammāna pāragū;


pli: Ito satasahassamhi,


pli: kappe uppajji nāyako.


pli: Hitāya sabbasattānaṁ,


pli: sukhāya vadataṁ varo;


pli: Atthāya purisājañño,


pli: paṭipanno sadevake.


pli: Yasaggapatto sirimā,


pli: kittivaṇṇagato jino;


pli: Pūjito sabbalokassa,


pli: disāsabbāsu vissuto.


pli: Uttiṇṇavicikiccho so,


pli: vītivattakathaṅkatho;


pli: Sampuṇṇamanasaṅkappo,


pli: patto sambodhimuttamaṁ.


pli: Anuppannassa maggassa,


pli: uppādetā naruttamo;


pli: Anakkhātañca akkhāsi,


pli: asañjātañca sañjanī.


pli: Maggaññū ca maggavidū,


pli: maggakkhāyī narāsabho;


pli: Maggassa kusalo satthā,


pli: sārathīnaṁ varuttamo.


pli: Mahākāruṇiko satthā,


pli: dhammaṁ desesi nāyako;


pli: Nimugge kāmapaṅkamhi,


pli: samuddharati pāṇine.


pli: Tadāhaṁ haṁsavatiyaṁ,


pli: jātā khattiyanandanā;


pli: Surūpā sadhanā cāpi,


pli: dayitā ca sirīmatī.


pli: Ānandassa mahārañño,


pli: dhītā paramasobhaṇā;


pli: Vemātā bhaginī cāpi,


pli: padumuttaranāmino.


pli: Rājakaññāhi sahitā,


pli: sabbābharaṇabhūsitā;


pli: Upāgamma mahāvīraṁ,


pli: assosiṁ dhammadesanaṁ.


pli: Tadā hi so lokagaru,


pli: bhikkhuniṁ dibbacakkhukaṁ;


pli: Kittayaṁ parisāmajjhe,


pli: aggaṭṭhāne ṭhapesi taṁ.


pli: Suṇitvā tamahaṁ haṭṭhā,


pli: dānaṁ datvāna satthuno;


pli: Pūjitvāna ca sambuddhaṁ,


pli: dibbacakkhuṁ apatthayiṁ.


pli: Tato avoca maṁ satthā,


pli: ‘nande lacchasi patthitaṁ;


pli: Padīpadhammadānānaṁ,


pli: phalametaṁ sunicchitaṁ.


pli: Satasahassito kappe,


pli: okkākakulasambhavo;


pli: Gotamo nāma gottena,


pli: satthā loke bhavissati.


pli: Tassa dhammesu dāyādā,


pli: orasā dhammanimmitā;


pli: Sakulā nāma nāmena,


pli: hessati satthu sāvikā’.


pli: Tena kammena sukatena,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsamagacchahaṁ.


pli: Imamhi bhaddake kappe,


pli: brahmabandhu mahāyaso;


pli: Kassapo nāma gottena,


pli: uppajji vadataṁ varo.


pli: Paribbājakinī āsiṁ,


pli: tadāhaṁ ekacārinī;


pli: Bhikkhāya vicaritvāna,


pli: alabhiṁ telamattakaṁ.


pli: Tena dīpaṁ padīpetvā,


pli: upaṭṭhiṁ sabbasaṁvariṁ;


pli: Cetiyaṁ dvipadaggassa,


pli: vippasannena cetasā.


pli: Yattha yatthūpapajjāmi,


pli: tassa kammassa vāhasā;


pli: Pajjalanti mahādīpā,


pli: tattha tattha gatāya me.


pli: Tirokuṭṭaṁ tiroselaṁ,


pli: samatiggayha pabbataṁ;


pli: Passāmahaṁ yadicchāmi,


pli: dīpadānassidaṁ phalaṁ.


pli: Visuddhanayanā homi,


pli: yasasā ca jalāmahaṁ;


pli: Saddhāpaññāvatī ceva,


pli: Pacchime ca bhave dāni,


pli: jātā vippakule ahaṁ;


pli: Pahūtadhanadhaññamhi,


pli: mudite rājapūjite.


pli: Ahaṁ sabbaṅgasampannā,


pli: sabbābharaṇabhūsitā;


pli: Purappavese sugataṁ,


pli: vātapāne ṭhitā ahaṁ.


pli: Disvā jalantaṁ yasasā,


pli: devamanussasakkataṁ;


pli: Anubyañjanasampannaṁ,


pli: lakkhaṇehi vibhūsitaṁ.


pli: Udaggacittā sumanā,


pli: pabbajjaṁ samarocayiṁ;


pli: Na cireneva kālena,


pli: arahattamapāpuṇiṁ.


pli: Iddhīsu ca vasī homi,


pli: dibbāya sotadhātuyā;


pli: Paracittāni jānāmi,


pli: satthusāsanakārikā.


pli: Pubbenivāsaṁ jānāmi,


pli: dibbacakkhu visodhitaṁ;


pli: Khepetvā āsave sabbe,


pli: visuddhāsiṁ sunimmalā.


pli: Pariciṇṇo mayā satthā,


pli: kataṁ buddhassa sāsanaṁ;


pli: Ohito garuko bhāro,


pli: bhavanetti samūhatā.


pli: Yassatthāya pabbajitā,


pli: agārasmānagāriyaṁ;


pli: So me attho anuppatto,


pli: sabbasaṁyojanakkhayo.


pli: Tato mahākāruṇiko,


pli: etadagge ṭhapesi maṁ;


pli: Dibbacakkhukānaṁ aggā,


pli: sakulāti naruttamo.


pli: Kilesā jhāpitā mayhaṁ,


pli: viharāmi anāsavā.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ sakulā bhikkhunī imā gāthāyo abhāsitthāti.


pli: Sakulātheriyāpadānaṁ catutthaṁ.


pli: Therīapadāna


pli: Kuṇḍalakesīvagga


pli: 5 Nandātherīapadāna


pli: “Padumuttaro nāma jino,


pli: sabbadhammāna pāragū;


pli: Ito satasahassamhi,


pli: kappe uppajji nāyako.


pli: Ovādako viññāpako,


pli: tārako sabbapāṇinaṁ;


pli: Desanākusalo buddho,


pli: tāresi janataṁ bahuṁ.


pli: Anukampako kāruṇiko,


pli: hitesī sabbapāṇinaṁ;


pli: Sampatte titthiye sabbe,


pli: pañcasīle patiṭṭhapi.


pli: Evaṁ nirākulaṁ āsi,


pli: suññataṁ titthiyehi ca;


pli: Vicittaṁ arahantehi,


pli: vasībhūtehi tādibhi.


pli: Ratanānaṭṭhapaññāsaṁ,


pli: uggatova mahāmuni;


pli: Kañcanagghiyasaṅkāso,


pli: bāttiṁsavaralakkhaṇo.


pli: Vassasatasahassāni,


pli: āyu vijjati tāvade;


pli: Tāvatā tiṭṭhamāno so,


pli: Tadāhaṁ haṁsavatiyaṁ,


pli: jātā seṭṭhikule ahuṁ;


pli: Nānāratanapajjote,


pli: mahāsukhasamappitā.


pli: Upetvā taṁ mahāvīraṁ,


pli: assosiṁ dhammadesanaṁ;


pli: Amataṁ paramassādaṁ,


pli: paramatthanivedakaṁ.


pli: Tadā nimantayitvāna,


pli: sasaṅghaṁ lokanāyakaṁ;


pli: Datvā tassa mahādānaṁ,


pli: pasannā sehi pāṇibhi.


pli: Jhāyinīnaṁ bhikkhunīnaṁ,


pli: aggaṭṭhānamapatthayiṁ;


pli: Nipacca sirasā dhīraṁ,


pli: sasaṅghaṁ lokanāyakaṁ.


pli: Tadā adantadamako,


pli: tilokasaraṇo pabhū;


pli: Byākāsi narasārathi,


pli: ‘lacchase taṁ supatthitaṁ.


pli: Satasahassito kappe,


pli: okkākakulasambhavo;


pli: Gotamo nāma gottena,


pli: satthā loke bhavissati.


pli: Tassa dhammesu dāyādā,


pli: orasā dhammanimmitā;


pli: Nandāti nāma nāmena,


pli: hessati satthu sāvikā’.


pli: Taṁ sutvā muditā hutvā,


pli: yāvajīvaṁ tadā jinaṁ;


pli: Mettacittā paricariṁ,


pli: paccayehi vināyakaṁ.


pli: Tena kammena sukatena,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsamagacchahaṁ.


pli: Tato cutā yāmamagaṁ,


pli: tatohaṁ tusitaṁ gatā;


pli: Tato ca nimmānaratiṁ,


pli: vasavattipuraṁ tato.


pli: Yattha yatthūpapajjāmi,


pli: tassa kammassa vāhasā;


pli: Tattha tattheva rājūnaṁ,


pli: mahesittamakārayiṁ.


pli: Tato cutā manussatte,


pli: rājānaṁ cakkavattinaṁ;


pli: Maṇḍalīnañca rājūnaṁ,


pli: Sampattiṁ anubhotvāna,


pli: devesu manujesu ca;


pli: Sabbattha sukhitā hutvā,


pli: nekakappesu saṁsariṁ.


pli: Pacchime bhave sampatte,


pli: suramme kapilavhaye;


pli: Rañño suddhodanassāhaṁ,


pli: dhītā āsiṁ aninditā.


pli: Siriyā rūpiniṁ disvā,


pli: nanditaṁ āsi taṁ kulaṁ;


pli: Tena nandāti me nāmaṁ,


pli: sundaraṁ pavaraṁ ahu.


pli: Yuvatīnañca sabbāsaṁ,


pli: kalyāṇīti ca vissutā;


pli: Tasmimpi nagare ramme,


pli: ṭhapetvā taṁ yasodharaṁ.


pli: Jeṭṭho bhātā tilokaggo,


pli: pacchimo arahā tathā;


pli: Ekākinī gahaṭṭhāhaṁ,


pli: mātarā paricoditā.


pli: ‘Sākiyamhi kule jātā,


pli: putte buddhānujā tuvaṁ;


pli: Nandenapi vinā bhūtā,


pli: agāre kiṁ nu acchasi.


pli: Jarāvasānaṁ yobbaññaṁ,


pli: rūpaṁ asucisammataṁ;


pli: Rogantamapicārogyaṁ,


pli: jīvitaṁ maraṇantikaṁ.


pli: Idampi te subhaṁ rūpaṁ,


pli: sasīkantaṁ manoharaṁ;


pli: Bhūsanānaṁ alaṅkāraṁ,


pli: sirisaṅghāṭasannibhaṁ.


pli: Puñjitaṁ lokasāraṁva,


pli: nayanānaṁ rasāyanaṁ;


pli: Puññānaṁ kittijananaṁ,


pli: ukkākakulanandanaṁ.


pli: Na cireneva kālena,


pli: jarā samadhisessati;


pli: Vihāya gehaṁ kāruññe,


pli: cara dhammamanindite’.


pli: Sutvāhaṁ mātu vacanaṁ,


pli: pabbajiṁ anagāriyaṁ;


pli: Dehena na tu cittena,


pli: rūpayobbanalāḷitā.


pli: Mahatā ca payattena,


pli: jhānajjhena paraṁ mama;


pli: Kātuñca vadate mātā,


pli: na cāhaṁ tattha ussukā.


pli: Tato mahākāruṇiko,


pli: disvā maṁ kāmalālasaṁ;


pli: Nibbindanatthaṁ rūpasmiṁ,


pli: mama cakkhupathe jino.


pli: Sakena ānubhāvena,


pli: itthiṁ māpesi sobhiniṁ;


pli: Dassanīyaṁ suruciraṁ,


pli: mamatopi surūpiniṁ.


pli: Tamahaṁ vimhitā disvā,


pli: ativimhitadehiniṁ;


pli: Cintayiṁ ‘saphalaṁ meti,


pli: nettalābhañca mānusaṁ.


pli: Tamahaṁ ehi subhage,


pli: yenattho taṁ vadehi me;


pli: Kulaṁ te nāmagottañca,


pli: vada me yadi te piyaṁ.


pli: Na vañcakālo subhage,


pli: ucchaṅge maṁ nivāsaya;


pli: Sīdantīva mamaṅgāni,


pli: pasuppaya muhuttakaṁ’.


pli: Tato sīsaṁ mamaṅge sā,


pli: katvā sayi sulocanā;


pli: Tassā nalāṭe patitā,


pli: luddhā paramadāruṇā.


pli: Saha tassā nipātena,


pli: piḷakā upapajjatha;


pli: Pagghariṁsu pabhinnā ca,


pli: kuṇapā pubbalohitā.


pli: Pabhinnaṁ vadanañcāpi,


pli: kuṇapaṁ pūtigandhanaṁ;


pli: Uddhumātaṁ vinilañca,


pli: pubbañcāpi sarīrakaṁ.


pli: Sā paveditasabbaṅgī,


pli: nissasantī muhuṁ muhuṁ;


pli: Vedayantī sakaṁ dukkhaṁ,


pli: karuṇaṁ paridevayi.


pli: ‘Dukkhena dukkhitā homi,


pli: phusayanti ca vedanā;


pli: Mahādukkhe nimuggamhi,


pli: saraṇaṁ hohi me sakhī.


pli: Kuhiṁ vadanasobhaṁ te,


pli: kuhiṁ te tuṅganāsikā;


pli: Tambabimbavaroṭṭhaṁ te,


pli: vadanaṁ te kuhiṁ gataṁ.


pli: Kuhiṁ sasīnibhaṁ vaṇṇaṁ,


pli: kambugīvā kuhiṁ gatā;


pli: Doḷālolāva te kaṇṇā,


pli: vevaṇṇaṁ samupāgatā.


pli: Makuḷakhārakākārā,


pli: kalikāva payodharā;


pli: Pabhinnā pūtikuṇapā,


pli: duṭṭhagandhittamāgatā.


pli: Vedimajjhāva sussoṇī,


pli: sūnāva nītakibbisā;


pli: Jātā amejjhabharitā,


pli: aho rūpamasassataṁ.


pli: Sabbaṁ sarīrasañjātaṁ,


pli: pūtigandhaṁ bhayānakaṁ;


pli: Susānamiva bībhacchaṁ,


pli: ramante yattha bālisā’.


pli: Tadā mahākāruṇiko,


pli: bhātā me lokanāyako;


pli: Disvā saṁviggacittaṁ maṁ,


pli: imā gāthā abhāsatha.


pli: ‘Āturaṁ kuṇapaṁ pūtiṁ,


pli: passa nande samussayaṁ;


pli: Asubhāya cittaṁ bhāvehi,


pli: ekaggaṁ susamāhitaṁ.


pli: Yathā idaṁ tathā etaṁ,


pli: yathā etaṁ tathā idaṁ;


pli: Duggandhaṁ pūtikaṁ vāti,


pli: bālānaṁ abhinanditaṁ.


pli: Evametaṁ avekkhantī,


pli: rattindivamatanditā;


pli: Tato sakāya paññāya,


pli: abhinibbijjha dakkhasi’.


pli: Tatohaṁ atisaṁviggā,


pli: sutvā gāthā subhāsitā;


pli: Tatraṭṭhitāvahaṁ santī,


pli: arahattamapāpuṇiṁ.


pli: Yattha yattha nisinnāhaṁ,


pli: sadā jhānaparāyaṇā;


pli: Jino tasmiṁ guṇe tuṭṭho,


pli: etadagge ṭhapesi maṁ.


pli: Kilesā jhāpitā mayhaṁ,


pli: viharāmi anāsavā.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ nandā bhikkhunī janapadakalyāṇī imā gāthāyo abhāsitthāti.


pli: Nandātheriyāpadānaṁ pañcamaṁ.


pli: Therīapadāna


pli: Kuṇḍalakesīvagga


pli: Soṇātherīapadāna


pli: “Padumuttaro nāma jino,


pli: sabbadhammāna pāragū;


pli: Ito satasahassamhi,


pli: kappe uppajji nāyako.


pli: Tadā seṭṭhikule jātā,


pli: sukhitā pūjitā piyā;


pli: Upetvā taṁ munivaraṁ,


pli: assosiṁ madhuraṁ vacaṁ.


pli: Āraddhavīriyānaggaṁ,


pli: vaṇṇesi bhikkhuniṁ jino;


pli: Taṁ sutvā muditā hutvā,


pli: kāraṁ katvāna satthuno.


pli: Abhivādiya sambuddhaṁ,


pli: ṭhānaṁ taṁ patthayiṁ tadā;


pli: Anumodi mahāvīro,


pli: ‘sijjhataṁ paṇidhī tava.


pli: Satasahassito kappe,


pli: okkākakulasambhavo;


pli: Gotamo nāma gottena,


pli: satthā loke bhavissati.


pli: Tassa dhammesu dāyādā,


pli: orasā dhammanimmitā;


pli: Soṇāti nāma nāmena,


pli: hessati satthu sāvikā’.


pli: yāvajīvaṁ tadā jinaṁ;


pli: Mettacittā paricariṁ,


pli: paccayehi vināyakaṁ.


pli: Tena kammena sukatena,


pli: cetanāpaṇidhīhi ca;


pli: Jahitvā mānusaṁ dehaṁ,


pli: tāvatiṁsamagacchahaṁ.


pli: Pacchime ca bhave dāni,


pli: jātā seṭṭhikule ahaṁ;


pli: Sāvatthiyaṁ puravare,


pli: iddhe phīte mahaddhane.


pli: Yadā ca yobbanappattā,


pli: gantvā patikulaṁ ahaṁ;


pli: Dasa puttāni ajaniṁ,


pli: surūpāni visesato.


pli: Sukhedhitā ca te sabbe,


pli: jananettamanoharā;


pli: Amittānampi rucitā,


pli: mama pageva te piyā.


pli: Tato mayhaṁ akāmāya,


pli: dasaputtapurakkhato;


pli: Pabbajittha sa me bhattā,


pli: devadevassa sāsane.


pli: Tadekikā vicintesiṁ,


pli: ‘jīvitenālamatthu me;


pli: Cattāya patiputtehi,


pli: vuḍḍhāya ca varākiyā.


pli: Ahampi tattha gacchissaṁ,


pli: sampatto yattha me pati’;


pli: Evāhaṁ cintayitvāna,


pli: pabbajiṁ anagāriyaṁ.


pli: Tato ca maṁ bhikkhuniyo,


pli: ekaṁ bhikkhunupassaye;


pli: Vihāya gacchumovādaṁ,


pli: ‘tāpehi udakaṁ’ iti.


pli: Tadā udakamāhitvā,


pli: okiritvāna kumbhiyā;


pli: Culle ṭhapetvā āsīnā,


pli: tato cittaṁ samādahiṁ.


pli: Khandhe aniccato disvā,


pli: dukkhato ca anattato;


pli: Khepetvā āsave sabbe,


pli: arahattamapāpuṇiṁ.


pli: Tadāgantvā bhikkhuniyo,


pli: uṇhodakamapucchisuṁ;


pli: Tejodhātumadhiṭṭhāya,


pli: khippaṁ santāpayiṁ jalaṁ.


pli: Vimhitā tā jinavaraṁ,


pli: etamatthamasāvayuṁ;


pli: Taṁ sutvā mudito nātho,


pli: imaṁ gāthaṁ abhāsatha.


pli: ‘Yo ca vassasataṁ jīve,


pli: kusīto hīnavīriyo;


pli: Ekāhaṁ jīvitaṁ seyyo,


pli: vīriyamārabhato daḷhaṁ’.


pli: Ārādhito mahāvīro,


pli: mayā suppaṭipattiyā;


pli: Āraddhavīriyānaggaṁ,


pli: mamāha sa mahāmuni.


pli: Kilesā jhāpitā mayhaṁ,


pli: viharāmi anāsavā.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ soṇā bhikkhunī imā gāthāyo abhāsitthāti.


pli: Soṇātheriyāpadānaṁ chaṭṭhaṁ.


pli: Therīapadāna


pli: Kuṇḍalakesīvagga


pli: Bhaddākāpilānītherīapadāna


pli: “Padumuttaro nāma jino,


pli: sabbadhammāna pāragū;


pli: Ito satasahassamhi,


pli: kappe uppajji nāyako.


pli: Tadāhu haṁsavatiyaṁ,


pli: videho nāma nāmato;


pli: Seṭṭhī pahūtaratano,


pli: tassa jāyā ahosahaṁ.


pli: Kadāci so narādiccaṁ,


pli: Upecca saparijjano;


pli: Dhammamassosi buddhassa,


pli: Sabbadukkhabhayappahaṁ.


pli: Sāvakaṁ dhutavādānaṁ,


pli: aggaṁ kittesi nāyako;


pli: Sutvā sattāhikaṁ dānaṁ,


pli: datvā buddhassa tādino.


pli: Nipacca sirasā pāde,


pli: taṁ ṭhānamabhipatthayiṁ;


pli: Sa hāsayanto parisaṁ,


pli: tadā hi narapuṅgavo.


pli: Seṭṭhino anukampāya,


pli: imā gāthā abhāsatha;


pli: ‘Lacchase patthitaṁ ṭhānaṁ,


pli: nibbuto hohi puttaka.


pli: Satasahassito kappe,


pli: okkākakulasambhavo;


pli: Gotamo nāma gottena,


pli: satthā loke bhavissati.


pli: Tassa dhammesu dāyādo,


pli: oraso dhammanimmito;


pli: Kassapo nāma gottena,


pli: hessati satthu sāvako’.


pli: Taṁ sutvā mudito hutvā,


pli: yāvajīvaṁ tadā jinaṁ;


pli: Mettacitto paricari,


pli: paccayehi vināyakaṁ.


pli: Sāsanaṁ jotayitvāna,


pli: so madditvā kutitthiye;


pli: Veneyyaṁ vinayitvā ca,


pli: nibbuto so sasāvako.


pli: Nibbute tamhi lokagge,


pli: pūjanatthāya satthuno;


pli: Ñātimitte samānetvā,


pli: saha tehi akārayi.


pli: Sattayojanikaṁ thūpaṁ,


pli: ubbiddhaṁ ratanāmayaṁ;


pli: Jalantaṁ sataraṁsiṁva,


pli: sālarājaṁva phullitaṁ.


pli: Sattasatasahassāni,


pli: pātiyo tattha kārayi;


pli: Naḷaggī viya jotantī,


pli: rataneheva sattahi.


pli: Gandhatelena pūretvā,


pli: dīpānujjalayī tahiṁ;


pli: Pūjanatthāya mahesissa,


pli: sabbabhūtānukampino.


pli: puṇṇakumbhāni kārayi;


pli: Rataneheva puṇṇāni,


pli: pūjanatthāya mahesino.


pli: Majjhe aṭṭhaṭṭhakumbhīnaṁ,


pli: ussitā kañcanagghiyo;


pli: Atirocanti vaṇṇena,


pli: saradeva divākaro.


pli: Catudvāresu sobhanti,


pli: toraṇā ratanāmayā;


pli: Ussitā phalakā rammā,


pli: sobhanti ratanāmayā.


pli: Virocanti parikkhittā,


pli: avaṭaṁsā sunimmitā;


pli: Ussitāni paṭākāni,


pli: ratanāni virocare.


pli: Surattaṁ sukataṁ cittaṁ,


pli: cetiyaṁ ratanāmayaṁ;


pli: Atirocati vaṇṇena,


pli: sasañjhova divākaro.


pli: Thūpassa vediyo tisso,


pli: haritālena pūrayi;


pli: Ekaṁ manosilāyekaṁ,


pli: añjanena ca ekikaṁ.


pli: Pūjaṁ etādisaṁ rammaṁ,


pli: kāretvā varavādino;


pli: Adāsi dānaṁ saṅghassa,


pli: yāvajīvaṁ yathābalaṁ.


pli: Sahāva seṭṭhinā tena,


pli: tāni puññāni sabbaso;


pli: Yāvajīvaṁ karitvāna,


pli: sahāva sugatiṁ gatā.


pli: Sampattiyonubhotvāna,


pli: devatte atha mānuse;


pli: Chāyā viya sarīrena,


pli: saha teneva saṁsariṁ.


pli: Ekanavutito kappe,


pli: vipassī nāma nāyako;


pli: Uppajji cārudassano,


pli: sabbadhammavipassako.


pli: Tadāyaṁ bandhumatiyaṁ,


pli: brāhmaṇo sādhusammato;


pli: Aḍḍho santo guṇenāpi,


pli: dhanena ca suduggato.


pli: Tadāpi tassāhaṁ āsiṁ,


pli: brāhmaṇī samacetasā;


pli: Kadāci so dijavaro,


pli: saṅgamesi mahāmuniṁ.


pli: Nisinnaṁ janakāyamhi,


pli: desentaṁ amataṁ padaṁ;


pli: Sutvā dhammaṁ pamudito,


pli: adāsi ekasāṭakaṁ.


pli: Gharamekena vatthena,


pli: Gantvānetaṁ sa mabravi;


pli: ‘Anumoda mahāpuññaṁ,


pli: Dinnaṁ buddhassa sāṭakaṁ’.


pli: Tadāhaṁ añjaliṁ katvā,


pli: anumodiṁ supīṇitā;


pli: ‘Sudinno sāṭako sāmi,


pli: buddhaseṭṭhassa tādino’.


pli: Sukhito sajjito hutvā,


pli: saṁsaranto bhavābhave;


pli: Bārāṇasipure ramme,


pli: rājā āsi mahīpati.


pli: Tadā tassa mahesīhaṁ,


pli: itthigumbassa uttamā;


pli: Tassāti dayitā āsiṁ,


pli: pubbasnehena bhattuno.


pli: Piṇḍāya vicarante te,


pli: aṭṭha paccekanāyake;


pli: Disvā pamudito hutvā,


pli: datvā piṇḍaṁ mahārahaṁ.


pli: Puno nimantayitvāna,


pli: katvā ratanamaṇḍapaṁ;


pli: Kammārehi kataṁ pattaṁ,


pli: sovaṇṇaṁ vata tattakaṁ.


pli: Samānetvāna te sabbe,


pli: tesaṁ dānamadāsi so;


pli: Soṇṇāsane paviṭṭhānaṁ,


pli: pasanno sehi pāṇibhi.


pli: Tampi dānaṁ sahādāsiṁ,


pli: kāsirājenahaṁ tadā;


pli: Punāhaṁ bārāṇasiyaṁ,


pli: jātā kāsikagāmake.


pli: Kuṭumbikakule phīte,


pli: sukhito so sabhātuko;


pli: Jeṭṭhassa bhātuno jāyā,


pli: ahosiṁ supatibbatā.


pli: Paccekabuddhaṁ disvāna,


pli: kaniyassa mama bhattuno;


pli: Bhāgannaṁ tassa datvāna,


pli: āgate tamhi pāvadiṁ.


pli: Nābhinandittha so dānaṁ,


pli: tato tassa adāsahaṁ;


pli: Ukhā āniya taṁ annaṁ,


pli: puno tasseva so adā.


pli: Tadannaṁ chaḍḍayitvāna,


pli: duṭṭhā buddhassahaṁ tadā;


pli: Pattaṁ kalalapuṇṇaṁ taṁ,


pli: adāsiṁ tassa tādino.


pli: Dāne ca gahaṇe ceva,


pli: apace padusepi ca;


pli: Samacittamukhaṁ disvā,


pli: tadāhaṁ saṁvijiṁ bhusaṁ.


pli: Puno pattaṁ gahetvāna,


pli: sodhayitvā sugandhinā;


pli: Pasannacittā pūretvā,


pli: saghataṁ sakkaraṁ adaṁ.


pli: Yattha yatthūpapajjāmi,


pli: surūpā homi dānato;


pli: Buddhassa apakārena,


pli: duggandhā vadanena ca.


pli: Puna kassapavīrassa,


pli: nidhāyantamhi cetiye;


pli: Sovaṇṇaṁ iṭṭhakaṁ varaṁ,


pli: adāsiṁ muditā ahaṁ.


pli: Catujjātena gandhena,


pli: nicayitvā tamiṭṭhakaṁ;


pli: Muttā duggandhadosamhā,


pli: sabbaṅgasusamāgatā.


pli: Sattapātisahassāni,


pli: rataneheva sattahi;


pli: Kāretvā ghatapūrāni,


pli: vaṭṭīni ca sahassaso.


pli: Pakkhipitvā padīpetvā,


pli: ṭhapayiṁ sattapantiyo;


pli: Pūjanatthaṁ lokanāthassa,


pli: vippasannena cetasā.


pli: Tadāpi tamhi puññamhi,


pli: bhāginīhaṁ visesato;


pli: Puna kāsīsu sañjāto,


pli: sumitto iti vissuto.


pli: Tassāhaṁ bhariyā āsiṁ,


pli: sukhitā sajjitā piyā;


pli: Tadā paccekamunino,


pli: adāsiṁ ghanaveṭhanaṁ.


pli: Tassāpi bhāginī āsiṁ,


pli: moditvā dānamuttamaṁ;


pli: Punāpi kāsiraṭṭhamhi,


pli: jāto koliyajātiyā.


pli: Tadā koliyaputtānaṁ,


pli: satehi saha pañcahi;


pli: Pañcapaccekabuddhānaṁ,


pli: satāni samupaṭṭhahi.


pli: Temāsaṁ tappayitvāna,


pli: adāsi ca ticīvaraṁ;


pli: Jāyā tassa tadā āsiṁ,


pli: puññakammapathānugā.


pli: Tato cuto ahu rājā,


pli: nando nāma mahāyaso;


pli: Tassāpi mahesī āsiṁ,


pli: sabbakāmasamiddhinī.


pli: Tadā rājā bhavitvāna,


pli: brahmadatto mahīpati;


pli: Padumavatīputtānaṁ,


pli: paccekamuninaṁ tadā.


pli: Satāni pañcanūnāni,


pli: yāvajīvaṁ upaṭṭhahiṁ;


pli: Rājuyyāne nivāsetvā,


pli: nibbutāni ca pūjayiṁ.


pli: Cetiyāni ca kāretvā,


pli: pabbajitvā ubho mayaṁ;


pli: Bhāvetvā appamaññāyo,


pli: brahmalokaṁ agamhase.


pli: Tato cuto mahātitthe,


pli: sujāto pipphalāyano;


pli: Mātā sumanadevīti,


pli: kosigotto dijo pitā.


pli: Ahaṁ madde janapade,


pli: sākalāya puruttame;


pli: Kappilassa dijassāsiṁ,


pli: dhītā mātā sucīmati.


pli: Ghanakañcanabimbena,


pli: nimminitvāna maṁ pitā;


pli: Adā kassapadhīrassa,


pli: kāmehi vajjitassamaṁ.


pli: Kadāci so kāruṇiko,


pli: gantvā kammantapekkhako;


pli: Kākādikehi khajjante,


pli: pāṇe disvāna saṁviji.


pli: Gharevāhaṁ tile jāte,


pli: disvānātapatāpane;


pli: Kimī kākehi khajjante,


pli: saṁvegamalabhiṁ tadā.


pli: Tadā so pabbajī dhīro,


pli: ahaṁ tamanupabbajiṁ;


pli: Pañcavassāni nivasiṁ,


pli: paribbājavate ahaṁ.


pli: Yadā pabbajitā āsi,


pli: gotamī jinaposikā;


pli: Tadāhaṁ tamupagantvā,


pli: buddhena anusāsitā.


pli: Na cireneva kālena,


pli: arahattamapāpuṇiṁ;


pli: Aho kalyāṇamittattaṁ,


pli: kassapassa sirīmato.


pli: Suto buddhassa dāyādo,


pli: kassapo susamāhito;


pli: Pubbenivāsaṁ yo vedi,


pli: saggāpāyañca passati.


pli: Atho jātikkhayaṁ patto,


pli: abhiññāvosito muni;


pli: Etāhi tīhi vijjāhi,


pli: tevijjo hoti brāhmaṇo.


pli: Tatheva bhaddākāpilānī,


pli: tevijjā maccuhāyinī;


pli: Dhāreti antimaṁ dehaṁ,


pli: jitvā māraṁ savāhanaṁ.


pli: Disvā ādīnavaṁ loke,


pli: ubho pabbajitā mayaṁ;


pli: Tyamha khīṇāsavā dantā,


pli: sītibhūtāmha nibbutā.


pli: Kilesā jhāpitā mayhaṁ,


pli: viharāmi anāsavā.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ bhaddākāpilānī bhikkhunī imā gāthāyo abhāsitthāti.


pli: Bhaddākāpilānītheriyāpadānaṁ sattamaṁ.


pli: Therīapadāna


pli: Kuṇḍalakesīvagga


pli: Yasodharātherīapadāna


pli: Ekasmiṁ samaye ramme,


pli: iddhe rājagahe pure;


pli: Pabbhāramhi varekamhi,


pli: vasante naranāyake.


pli: Vasantiyā tamhi nagare,


pli: ramme bhikkhunupassaye;


pli: Yasodharābhikkhuniyā,


pli: evaṁ āsi vitakkitaṁ.


pli: “Suddhodano mahārājā,


pli: gotamī ca pajāpatī;


pli: Abhiññātā mahātherā,


pli: theriyo ca mahiddhikā.


pli: Santiṁ gatāva āsuṁ te,


pli: dīpaccīva nirāsavā;


pli: Lokanāthe dharanteva,


pli: ahampi ca sivaṁ padaṁ.


pli: Gamissāmī”ti cintetvā,


pli: passantī āyumattano;


pli: Passitvā āyusaṅkhāraṁ,


pli: tadaheva khayaṁ gataṁ.


pli: Pattacīvaramādāya,


pli: nikkhamitvā sakassamā;


pli: Purakkhatā bhikkhunībhi,


pli: satehi sahassehi sā.


pli: Mahiddhikā mahāpaññā,


pli: sambuddhaṁ upasaṅkami;


pli: Sambuddhaṁ abhivādetvā,


pli: satthuno cakkalakkhaṇe;


pli: Nisinnā ekamantamhi,


pli: idaṁ vacanamabravi.


pli: “Aṭṭhasattativassāhaṁ,


pli: pacchimo vattate vayo;


pli: Pabbhāramhi anuppattā,


pli: ārocemi mahāmuni.


pli: Paripakko vayo mayhaṁ,


pli: parittaṁ mama jīvitaṁ;


pli: Pahāya vo gamissāmi,


pli: kataṁ me saraṇamattano.


pli: Vayamhi pacchime kāle,


pli: maraṇaṁ uparuddhati;


pli: Ajjarattiṁ mahāvīra,


pli: pāpuṇissāmi nibbutiṁ.


pli: Natthi jāti jarā byādhi,


pli: maraṇañca mahāmune;


pli: Ajarāmaraṇaṁ puraṁ,


pli: gamissāmi asaṅkhataṁ.


pli: Yāvatā parisā nāma,


pli: samupāsanti satthuno;


pli: Aparādhamajānantī,


pli: khamantaṁ sammukhā mune.


pli: Saṁsaritvā ca saṁsāre,


pli: khalitañce mamaṁ tayi;


pli: Ārocemi mahāvīra,


pli: aparādhaṁ khamassu me”.


pli: Sutvāna vacanaṁ tassā,


pli: munindo idamabravi;


pli: “Kimuttaraṁ te vakkhāmi,


pli: nibbānāya vajantiyā.


pli: Iddhiñcāpi nidassehi,


pli: mama sāsanakārike;


pli: Parisānañca sabbāsaṁ,


pli: kaṅkhaṁ chindassu yāvatā”.


pli: Sutvā taṁ munino vācaṁ,


pli: bhikkhunī sā yasodharā;


pli: Vanditvā munirājaṁ taṁ,


pli: idaṁ vacanamabravi.


pli: “Yasodharā ahaṁ vīra,


pli: agāre te pajāpati;


pli: Sākiyamhi kule jātā,


pli: itthiaṅge patiṭṭhitā.


pli: Thīnaṁ satasahassānaṁ,


pli: navutīnaṁ chaduttari;


pli: Agāre te ahaṁ vīra,


pli: pāmokkhā sabbā issarā.


pli: Rūpācāraguṇūpetā,


pli: yobbanaṭṭhā piyaṁvadā;


pli: Sabbā maṁ apacāyanti,


pli: devatā viya mānusā.


pli: Kaññāsatasahassapamukhā,


pli: Sakyaputtanivesane;


pli: Samānasukhadukkhatā,


pli: Devatā viya nandane.


pli: Kāmadhātumatikkamma,


pli: saṇṭhitā rūpadhātuyā;


pli: Rūpena sadisā natthi,


pli: ṭhapetvā lokanāyakaṁ”.


pli: Sambuddhaṁ abhivādetvā,


pli: iddhiṁ dassesi satthuno;


pli: Nekā nānāvidhākārā,


pli: mahāiddhīpi dassayī.


pli: Cakkavāḷasamaṁ kāyaṁ,


pli: sīsaṁ uttarato kuru;


pli: Ubho pakkhā duve dīpā,


pli: jambudīpaṁ sarīrato.


pli: Dakkhiṇañca saraṁ piñchaṁ,


pli: nānāsākhā tu pattakā;


pli: Candañca sūriyañcakkhi,


pli: merupabbatato sikhaṁ.


pli: Cakkavāḷagiriṁ tuṇḍaṁ,


pli: jamburukkhaṁ samūlakaṁ;


pli: Bījamānā upāgantvā,


pli: vandantī lokanāyakaṁ.


pli: Hatthivaṇṇaṁ tathevassaṁ,


pli: pabbataṁ jaladhiṁ tathā;


pli: Candimaṁ sūriyaṁ meruṁ,


pli: sakkavaṇṇañca dassayi.


pli: “Yasodharā ahaṁ vīra,


pli: pāde vandāmi cakkhuma”;


pli: Sahassalokadhātūnaṁ,


pli: phullapadmena chādayi.


pli: Brahmavaṇṇañca māpetvā,


pli: dhammaṁ desesi suññataṁ;


pli: pāde vandāmi cakkhuma.


pli: Iddhīsu ca vasī homi,


pli: dibbāya sotadhātuyā;


pli: Cetopariyañāṇassa,


pli: vasī homi mahāmuni.


pli: Pubbenivāsaṁ jānāmi,


pli: dibbacakkhu visodhitaṁ;


pli: Sabbāsavā parikkhīṇā,


pli: natthi dāni punabbhavo.


pli: Atthadhammaniruttīsu,


pli: paṭibhāne tatheva ca;


pli: Ñāṇaṁ mayhaṁ mahāvīra,


pli: uppannaṁ tava santike.


pli: Pubbānaṁ lokanāthānaṁ,


pli: saṅgamaṁ te nidassitaṁ;


pli: Adhikāraṁ bahuṁ mayhaṁ,


pli: tuyhatthāya mahāmune.


pli: Yaṁ mayhaṁ pūritaṁ kammaṁ,


pli: Kusalaṁ sarase mune;


pli: Tuyhatthāya mahāvīra,


pli: Puññaṁ upacitaṁ mayā.


pli: Abhabbaṭṭhāne vajjetvā,


pli: vārayitvā anācaraṁ;


pli: sañcattaṁ jīvitaṁ mayā.


pli: Nekakoṭisahassāni,


pli: bhariyatthāyadāsi maṁ;


pli: Na tattha vimanā homi,


pli: tuyhatthāya mahāmuni.


pli: upakārāyadāsi maṁ;


pli: bhojanatthāyadāsi maṁ;


pli: jīvitāni pariccajiṁ;


pli: Bhayamokkhaṁ karissanti,


pli: dadāmi mama jīvitaṁ.


pli: Aṅgagate alaṅkāre,


pli: vatthe nānāvidhe bahū;


pli: Itthimaṇḍe na gūhāmi,


pli: Dhanadhaññapariccāgaṁ,


pli: gāmāni nigamāni ca;


pli: Khettaṁ puttā ca dhītā ca,


pli: pariccattā mahāmuni.


pli: Hatthī assā gavā cāpi,


pli: dāsiyo paricārikā;


pli: Tuyhatthāya mahāvīra,


pli: pariccattā asaṅkhiyā.


pli: Yaṁ mayhaṁ paṭimantesi,


pli: dānaṁ dassāmi yācake;


pli: Vimanaṁ me na passāmi,


pli: dadato dānamuttamaṁ.


pli: Nānāvidhaṁ bahuṁ dukkhaṁ,


pli: saṁsāre ca bahubbidhe;


pli: anubhuttaṁ asaṅkhiyaṁ.


pli: Sukhappattānumodāmi,


pli: na ca dukkhesu dummanā;


pli: Sabbattha tulitā homi,


pli: tuyhatthāya mahāmuni.


pli: Anumaggena sambuddho,


pli: yaṁ dhammaṁ abhinīhari;


pli: Anubhotvā sukhaṁ dukkhaṁ,


pli: patto bodhiṁ mahāmuni.


pli: Brahmadevañca sambuddhaṁ,


pli: gotamaṁ lokanāyakaṁ;


pli: Aññesaṁ lokanāthānaṁ,


pli: saṅgamaṁ te bahuṁ mayā.


pli: Adhikāraṁ bahuṁ mayhaṁ,


pli: tuyhatthāya mahāmuni;


pli: Gavesato buddhadhamme,


pli: ahaṁ te paricārikā.


pli: Kappe ca satasahasse,


pli: caturo ca asaṅkhiye;


pli: Dīpaṅkaro mahāvīro,


pli: uppajji lokanāyako.


pli: Paccantadesavisaye,


pli: nimantetvā tathāgataṁ;


pli: Tassa āgamanaṁ maggaṁ,


pli: sodhenti tuṭṭhamānasā.


pli: Tena kālena so āsi,


pli: sumedho nāma brāhmaṇo;


pli: Maggañca paṭiyādesi,


pli: āyato sabbadassino.


pli: Tena kālenahaṁ āsiṁ,


pli: kaññā brāhmaṇasambhavā;


pli: Sumittā nāma nāmena,


pli: upagacchiṁ samāgamaṁ.


pli: Aṭṭha uppalahatthāni,


pli: pūjanatthāya satthuno;


pli: Ādāya janasammajjhe,


pli: addasaṁ isimuggataṁ.


pli: Cirānugataṁ dayitaṁ,


pli: atikkantaṁ manoharaṁ;


pli: Disvā tadā amaññissaṁ,


pli: saphalaṁ jīvitaṁ mama.


pli: Parakkamaṁ taṁ saphalaṁ,


pli: addasaṁ isino tadā;


pli: Pubbakammena sambuddhe,


pli: cittañcāpi pasīdi me.


pli: Bhiyyo cittaṁ pasādesiṁ,


pli: ise uggatamānase;


pli: Deyyaṁ aññaṁ na passāmi,


pli: demi pupphāni te isi.


pli: ‘Pañca hatthā tava hontu,


pli: tayo hontu mamaṁ ise;


pli: Tena saddhiṁ samā hontu,


pli: bodhatthāya tavaṁ ise’.


pli: Catutthaṁ bhāṇavāraṁ.


pli: Isi gahetvā pupphāni,


pli: āgacchantaṁ mahāyasaṁ;


pli: Pūjesi janasammajjhe,


pli: bodhatthāya mahāisi.


pli: Passitvā janasammajjhe,


pli: dīpaṅkaro mahāmuni;


pli: Viyākāsi mahāvīro,


pli: isi muggatamānasaṁ.


pli: Aparimeyye ito kappe,


pli: Mama kammaṁ viyākāsi,


pli: ujubhāvaṁ mahāmuni.


pli: ‘Samacittā samakammā,


pli: samakārī bhavissati;


pli: Piyā hessati kammena,


pli: tuyhatthāya mahāisi.


pli: Sudassanā supiyā ca,


pli: manāpā piyavādinī;


pli: Tassa dhammesu dāyādā,


pli: viharissati iddhikā.


pli: Yathāpi bhaṇḍasāmuggaṁ,


pli: anurakkhati sāmino;


pli: Evaṁ kusaladhammānaṁ,


pli: anurakkhissate ayaṁ.


pli: Tassa te anukampantī,


pli: pūrayissati pāramī;


pli: Sīhova pañjaraṁ bhetvā,


pli: pāpuṇissati bodhiyaṁ’.


pli: Aparimeyye ito kappe,


pli: yaṁ maṁ buddho viyākarī;


pli: Taṁ vācaṁ anumodentī,


pli: evaṅkārī bhaviṁ ahaṁ.


pli: Tassa kammassa sukatassa,


pli: tattha cittaṁ pasādayiṁ;


pli: Devamanussakaṁ yoniṁ,


pli: anubhotvā asaṅkhiyaṁ.


pli: Sukhadukkhenubhotvāhaṁ,


pli: devesu mānusesu ca;


pli: Pacchime bhave sampatte,


pli: ajāyiṁ sākiye kule.


pli: Rūpavatī bhogavatī,


pli: yasasīlavatī tato;


pli: Sabbaṅgasampadā homi,


pli: kulesu abhisakkatā.


pli: Lābhaṁ silokaṁ sakkāraṁ,


pli: lokadhammasamāgamaṁ;


pli: Cittañca dukkhitaṁ natthi,


pli: vasāmi akutobhayā.


pli: Vuttañhetaṁ bhagavatā,


pli: ‘rañño antepure tadā;


pli: Khattiyānaṁ pure vīra,


pli: upakārañca niddisi.


pli: Upakārā ca yā nārī,


pli: yā ca nārī sukhe dukhe;


pli: Atthakkhāyī ca yā nārī,


pli: yā ca nārīnukampikā’.


pli: Pañcakoṭisatā buddhā,


pli: navakoṭisatāni ca;


pli: Etesaṁ devadevānaṁ,


pli: mahādānaṁ pavattayiṁ.


pli: Adhikāraṁ mahā mayhaṁ,


pli: dhammarāja suṇohi me;


pli: Ekādasakoṭisatā,


pli: buddhā dvādasa koṭiyo.


pli: mahādānaṁ pavattayiṁ;


pli: dhammarāja suṇohi me.


pli: Vīsakoṭisatā buddhā,


pli: tiṁsakoṭisatāni ca;


pli: Cattālīsakoṭisatā,


pli: paññāsa koṭisatāni ca.


pli: Saṭṭhikoṭisatā buddhā,


pli: sattatikoṭisatāni ca;


pli: Asītikoṭisatā buddhā,


pli: navutikoṭisatāni ca.


pli: Koṭisatasahassāni,


pli: honti lokagganāyakā;


pli: Etesaṁ devadevānaṁ,


pli: mahādānaṁ pavattayiṁ.


pli: Adhikāraṁ mahā mayhaṁ,


pli: dhammarāja suṇohi me;


pli: Navakoṭisahassāni,


pli: apare lokanāyakā.


pli: mahādānaṁ pavattayiṁ;


pli: dhammarāja suṇohi me.


pli: pañcāsītimahesinaṁ;


pli: Pañcāsītikoṭisatā,


pli: sattatiṁsā ca koṭiyo.


pli: Paccekabuddhā vītarāgā,


pli: aṭṭhaṭṭhamakakoṭiyo;


pli: Khīṇāsavā vītamalā,


pli: asaṅkhiyā buddhasāvakā;


pli: Evaṁ dhamme suciṇṇānaṁ,


pli: sadā dhammassa cārinaṁ;


pli: Dhammacārī sukhaṁ seti,


pli: asmiṁ loke paramhi ca.


pli: Dhammaṁ care sucaritaṁ,


pli: na naṁ duccaritaṁ care;


pli: Nibbinditvāna saṁsāre,


pli: pabbajiṁ anagāriyaṁ;


pli: Sahassaparivārena,


pli: pabbajitvā akiñcanā.


pli: Agāraṁ vijahitvāna,


pli: Aḍḍhamāse asampatte,


pli: catusaccamapāpuṇiṁ.


pli: Cīvaraṁ piṇḍapātañca,


pli: paccayaṁ sayanāsanaṁ;


pli: Upanenti bahū janā,


pli: sāgareyeva ūmiyo.


pli: Kilesā jhāpitā mayhaṁ,


pli: viharāmi anāsavā.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: Evaṁ bahuvidhaṁ dukkhaṁ,


pli: sampattī ca bahubbidhā;


pli: Visuddhibhāvaṁ sampattā,


pli: labhāmi sabbasampadā.


pli: Yā dadāti sakattānaṁ,


pli: puññatthāya mahesino;


pli: Sahāyasampadā honti,


pli: nibbānapadamasaṅkhataṁ.


pli: Parikkhīṇaṁ atītañca,


pli: Paccuppannaṁ anāgataṁ;


pli: Sabbakammaṁ mamaṁ khīṇaṁ,


pli: Pāde vandāmi cakkhuma”.


pli: Itthaṁ sudaṁ yasodharā bhikkhunī bhagavato sammukhā imā gāthāyo abhāsitthāti.


pli: Yasodharātheriyāpadānaṁ aṭṭhamaṁ.


pli: Therīapadāna


pli: Kuṇḍalakesīvagga


pli: “Kappe ca satasahasse,


pli: caturo ca asaṅkhiye;


pli: Dīpaṅkaro nāma jino,


pli: uppajji lokanāyako.


pli: Dīpaṅkaro mahāvīro,


pli: viyākāsi vināyako;


pli: Sumedhañca sumittañca,


pli: samānasukhadukkhataṁ.


pli: Sadevakañca passanto,


pli: vicaranto sadevakaṁ;


pli: Tesaṁ pakittane amhe,


pli: upagamma samāgamaṁ.


pli: Amhaṁ sabbapati hohi,


pli: anāgatasamāgame;


pli: Sabbāva tuyhaṁ bhariyā,


pli: manāpā piyavādikā.


pli: Dānaṁ sīlamayaṁ sabbaṁ,


pli: bhāvanā ca subhāvitā;


pli: Dīgharattañca no sabbaṁ,


pli: pariccattaṁ mahāmune.


pli: Gandhaṁ vilepanaṁ mālaṁ,


pli: dīpañca ratanāmayaṁ;


pli: Yaṁ kiñci patthitaṁ sabbaṁ,


pli: pariccattaṁ mahāmuni.


pli: Aññaṁ vāpi kataṁ kammaṁ,


pli: paribhogañca mānusaṁ;


pli: Dīgharattañhi no sabbaṁ,


pli: Anekajātisaṁsāraṁ,


pli: bahuṁ puññampi no kataṁ;


pli: Issaramanubhotvāna,


pli: saṁsaritvā bhavābhave.


pli: Pacchime bhave sampatte,


pli: sakyaputtanivesane;


pli: Nānākulūpapannāyo,


pli: accharā kāmavaṇṇinī.


pli: Lābhaggena yasaṁ pattā,


pli: pūjitā sabbasakkatā;


pli: Lābhiyo annapānānaṁ,


pli: sadā sammānitā mayaṁ.


pli: Agāraṁ pajahitvāna,


pli: pabbajimhanagāriyaṁ;


pli: Aḍḍhamāse asampatte,


pli: sabbā pattāmha nibbutiṁ.


pli: vatthasenāsanāni ca;


pli: Upenti paccayā sabbe,


pli: sadā sakkatapūjitā.


pli: Kilesā jhāpitā amhaṁ,


pli: viharāma anāsavā.


pli: Svāgataṁ vata no āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ yasodharāpamukhāni dasabhikkhunīsahassāni bhagavato sammukhā imā gāthāyo abhāsitthāti.


pli: Therīapadāna


pli: Sumedhāvagga


pli: Maṇḍapadāyikātherīapadāna


pli: “Koṇāgamanabuddhassa,


pli: maṇḍapo kārito mayā;


pli: Dhuvaṁ ticīvaraṁdāsiṁ,


pli: buddhassa lokabandhuno.


pli: Yaṁ yaṁ janapadaṁ yāmi,


pli: nigame rājadhāniyo;


pli: Sabbattha pūjitā homi,


pli: puññakammassidaṁ phalaṁ.


pli: Kilesā jhāpitā mayhaṁ,


pli: viharāmi anāsavā.


pli: Svāgataṁ vata me āsi,


pli: kataṁ buddhassa sāsanaṁ.


pli: Paṭisambhidā catasso,


pli: kataṁ buddhassa sāsanaṁ”.


pli: Itthaṁ sudaṁ maṇḍapadāyikā bhikkhunī imā gāthāyo abhāsitthāti.


pli: Maṇḍapadāyikātheriyāpadānaṁ tatiyaṁ.


pli: Therīapadāna


pli: Kuṇḍalakesīvagga


pli: Aṭṭhārasasahassāni,


pli: bhikkhunī sakyasambhavā;


pli: Yasodharāpamukhāni,


pli: sambuddhaṁ upasaṅkamuṁ.


pli: sabbā honti mahiddhikā;


pli: Vandantī munino pāde,


pli: ārocenti yathābalaṁ.


pli: “Jāti khīṇā jarā byādhi,


pli: maraṇañca mahāmuni;


pli: Anāsavaṁ padaṁ santaṁ,


pli: amataṁ yāma nāyaka.


pli: Khalitañce pure atthi,


pli: sabbāsampi mahāmuni;


pli: Aparādhamajānantī,


pli: khama amhaṁ vināyaka”.


pli: “Iddhiñcāpi nidassetha,


pli: mama sāsanakārikā;


pli: Parisānañca sabbāsaṁ,


pli: kaṅkhaṁ chindatha yāvatā”.


pli: “Yasodharā mahāvīra,


pli: manāpā piyadassanā;


pli: Sabbā tuyhaṁ mahāvīra,